title: Sieppari ruispellossa

text: Päähenkilö Holden Caulfield opiskelee Penceyn poikakoulussa, joka sijaitsee Pennsylvanian osavaltiossa. Hänet on aikaisemmin erotettu jo neljästä koulusta, ja nyt hänet erotetaan Penceystäkin, koska hän läpäisee viidestä oppiaineesta ainoastaan englannin. Muutama päivä ennen joululoman alkua hän lähtee koulusta ja matkustaa New Yorkiin, missä asuvat hänen vanhempansa ja pikkusisko Phoebe.


title: Sieppari ruispellossa

text: Holden ei kuitenkaan mene kotiin, koska hän ei halua kohdata vanhempiaan ennen kuin he ovat saaneet koulusta lähetetyn kirjeen, jossa kerrotaan hänen erottamisestaan. Hän asuu pari yötä hotellissa New Yorkissa, käy baarissa ja vie huoneeseensa prostituoidun, mutta mitään ei kuitenkaan tapahdu. Sitten hän tapaa vanhan ystävänsä Sallyn, he viettävät aikaa yhdessä ja heillä on joitain herkkiä hetkiä. Holden ehdottaa, että he karkaisivat, mutta Sally säikähtää ajatusta ja he eroavat riidoissa. Holden menee baariin ja tapaa Carl Lucen.


title: Sieppari ruispellossa

text: Holden haluaa tavata siskonsa ennen karkaamistaan, joten hän jättää siskonsa kouluun kirjeen, jossa hän pyytää tätä tulemaan museolle. Sisko Phoebe tulee museolle matkalaukun kera ja sanoo tulevansa veljensä mukaan. Holden kieltää siskoaan tulemasta mukaan ja sisko suuttuu. Holden yrittää lepyttää siskonsa ja he menevät eläintarhaan. Veljensä pyynnöstä Phoebe menee eläintarhassa karuselliin, josta hän pienenä piti. Alkaa sataa, mutta Holden istuu iloisena sateessa katsellen siskoaan.


title: Sieppari ruispellossa

text: Holden ja Phoebe menevät kotiin. Holden sairastuu ja unohtaa pakosuunnitelmansa.


title: Sieppari ruispellossa

text: Kirjan päähenkilönä on Holden Caulfield, joka on 16-vuotias Penceyn poikakoulua käyvä masentunut nuori mies. Hän on kokenut elämässään paljon vastoinkäymisiä. Hänen toinen veljensä on kuollut ja hänet on erotettu monesti koulusta. Kirjan aikana hänet erotetaan viidettä kertaa koulusta. Holden etsii kovasti identiteettiään eikä tunne kuuluvansa minnekään.


title: Sieppari ruispellossa

text: Yksi tärkeimmistä sivuhenkilöistä oli Holdenin sisko Phoebe, jolla oli todella suuri vaikutus päähenkilön päätöksiin.


title: Sieppari ruispellossa

text:
Suuressa roolissa ovat Holdenin veljet, jotka eivät kuitenkaan varsinaisesti esiinny kirjassa vaan vain Holdenin ajatuksissa. Veljet ovat aina olleet iso osa Holdenia. Muita sivuhenkilöitä ovat Sally Hayes ja Jane Gallagher, jotka olivat Holdenin naispuolisia ystäviä. Vietettyään aikaansa enemmän Sallyn kanssa, Holdenin romanttinen mielenkiinto syttyi. Seurauksena Sally säikähti tunnetulvaa.
Tapahtumat sijoittuvat New Yorkin alueelle. Yksi paikoista on Penceyn poikakoulu Agerstownissa, Pennsylvaniassa. Muita tapahtumapaikkoja ovat baarit ja hotellit sekä Holdenin koti. Miljöötä ei kuvailtu tarkkaan, mutta usein paikat kirjassa ovat ahdistavia ja masentavia kirjan teeman mukaisesti. Esim. Holden ei halunnut nähdä vanhempiaan ja baarien kiertely loi myös ahdistuneen tunnelman.


title: Sieppari ruispellossa

text: Tarina sijoittuu 1940-luvulle. Kirjan tapahtumat sijoittuvat joululoman paikkeille. Holden muistelee hänelle tärkeitä muistoja perheestään ja ajasta, kun hänen veljensä vielä oli elossa. Aikeet karkaamisesta länteen ovat viittauksia tulevaan.


title: Sieppari ruispellossa

text: Englanninkielinen alkuperäisversio on kirjoitettu pääosin slangityylillä, minkä takia sitä kritisoitiinkin. Pentti Saarikosken suomennos vuodelta 1961 sisältää senaikaista stadin slangia.


title: Sieppari ruispellossa

text: Romaani on suomennettu kahdesti:


title: Sieppari ruispellossa

text: Pentti Saarikosken suomennos herätti aikoinaan suurta huomiota, ja se muodostui monessa suhteessa ratkaisevaksi käänteeksi hänen kirjailijanurallaan. Kiistely suomennoksen virheistä ja ansioista on jatkunut kautta vuosikymmenien. Saarikosken käännöstä on pidetty kirjallisesti ansiokkaana työnä mutta toisaalta epätarkkana. Sitä on pidetty alkuteoksen vapaamuotoisena tulkintana ja sanottu jopa väärennökseksi. Saarikosken käännöstä on väitetty muun muassa "taiteelliseksi tulkinnaksi alkuperäisestä". Monien kirjan suomenkielisten painosten mukana tuli luettelo käännöksessä käytetyistä suomen kielen slangisanoista selityksineen.


title: Sieppari ruispellossa

text: Kirjan väitetään kuuluneen muun muassa John Lennonin murhaajan Mark David Chapmanin, Ronald Reaganin salamurhaa yrittäneen John Hinckley Juniorin sekä monien muiden rikollisten kirjakokoelmiin. Teoksen on väitetty sisältävän piilomerkityksiä, jotka viettelevät lukijaa milloin mihinkin laittomuuteen. Kirjaa ovat ylistäneet myös merkittävät poliitikot; esimerkiksi George H. W. Bush mainitsee sen yhdeksi teoksista, jotka innoittivat häntä nuorena. "Sieppari ruispellossa" mainitaan usein yhdeksi 1900-luvun tärkeimmistä teoksista, ja se oli mukana myös Yleisradion, Suomen Kirjasäätiön ja Kirjakauppaliiton Tuhat vuotta – sata kirjaa -kampanjan luettelossa.


title: Sieppari ruispellossa

text: Ruotsalainen kirjailija Fredrik Colting kirjoitti kirjailijanimellä "John David California" teokselle "jatko-osan" "60 Years Later: Coming Through the Rye", jonka syksyksi 2009 suunniteltu julkaiseminen on kielletty Yhdysvalloissa tuomioistuimen päätöksellä, koska sen on väitetty plagioivan J. D. Salingerin teosta. Syytettyinä olivat Coltingin lisäksi hänen omistamansa ruotsalainen kustannusyritys Nicotext ja sen brittiläinen tytäryhtiö Windupbird Publishing, joka julkaisi teoksen ensin Britanniassa.


title: Päijätsalo

text: Päijätsalo on Sysmässä, Päijät-Hämeessä sijaitseva, noin 300 hehtaarin kokoinen, Päijänteen ympäröimä saari, josta osa kuuluu Päijänteen kansallispuistoon. Päijätsalon korkeimpaan kohtaan on rakennettu jo vuonna 1899 näkötorni, josta avautuu hieno näköala Päijänteen suurimmalle selälle, Tehinselälle.


title: ActiveX

text: ActiveX on toinen nimi Microsoftin Windows-käyttöjärjestelmässä käytetylle Component Object Model (COM) -tekniikalle. COM-komponentit ovat uudelleenkäytettäviä ohjelmistokomponentteja.


title: ActiveX

text: Vuonna 1996 Microsoft nimesi markkinointisyistä osan Internet Explorer -selaimen yhteydessä käytettävästä OLE-tekniikasta ActiveX:ksi. Lopulta koko OLE sai nimen ActiveX, tosin Microsoft Officessa käytetty OLE-tekniikka kantaa vielä nimeä OLE.


title: ActiveX

text: ActiveX-nimi on liitetty erityisesti Internet Explorer -selaimeen, jonka yhteydessä sitä markkinoitiin. Selaimeen voi liittää ActiveX-komponentteja, jotka käyttävät ActiveX-tekniikkaa. Näillä komponenteilla voidaan lisätä Web-sivuihin, (ja yleisemmin sovelluksiin) toimintoja, kuten animaatioita tai avattavia valikoita. Mm. Windows Update tarkistaa ActiveX-komponentin avulla tietokoneen vaatimat päivitykset.


title: ActiveX

text: Selaimessa käytetyt ActiveX-komponentit toimivat käyttöjärjestelmässä normaalien suoritettavien ohjelmien tavoin ilman erityisiä toimintorajoituksia. Tuntemattomien ActiveX-komponenttien noutaminen verkosta tuo mukanaan suuria tietoturvallisuusriskejä. ActiveX-komponentit on digitaalisesti allekirjoitettu julkaisijan avaimella, mutta tämä ei poista ohjelmointivirheiden mahdollisuutta ja siitä johtuvia hyökkäyksiä.


title: Väisälänmäki

text: Väisälänmäki on Lapinlahdella kymmenen kilometrin päässä kunnan keskustasta sijaitseva Suomen kansallismaisema. Sen läpi kiertää 3,4 kilometrin pituinen luontopolku, jonka varrella on useita levähdyspaikkoja, kota, sekä kesäisin auki oleva "Karjamaja"-kahvila. Väisälänmäen korkein kohta, "Linnanmäki", kohoaa 220 metrin korkeuteen meren pinnasta katsottuna ja 135 metrin korkeuteen Onkivedestä katsottuna. Mäen päällä sijaitsee vuonna 1995 rakennettu näköalatorni.


title: Väisälänmäki

text: Väisälänmäellä käy joka kesä tuhansia kävijöitä, ja siellä järjestetään pieniä tapahtumia, kuten Karjankutsun SM-kisat.


title: Väisälänmäki

text: Väisälänmäen ensimmäinen tunnettu asukas on 1500-luvulta, ja vuonna 1664 Väisälänmäki mainittiin veroluettelossa. Kaskiviljely aloitettiin Väisälänmäellä 1700-luvun lopulla ja sitä harjoitettiin laajalti vielä 1800-luvulla. Kaskiviljelystä näkyy edelleen jälkiä.


title: Väisälänmäki

text: Väisälänmäen maisema on innoittanut monia taiteilijoita. Eero Järnefelt kävi 1890-luvulla Väisälänmäellä useita kertoja, ja maalasi siellä muun muassa teoksen "Isäntä ja rengit" (1893), sekä väisälänmäkeläisten kaskeamista kuvaavan "Raatajat rahanalaiset", josta Lapinlahden vaakuna on saanut aiheensa. Väisälänmäellä syntynyt Pekka Halonen puolestaan maalasi siellä ainakin teoksen "Maisema vuorelta", ja myös hänen veljensä Antti Halonen käytti maisemaa teoksissaan. 1970- ja 1980-luvuilla Raimo Puustinen vieraili Väisälänmäellä useita kertoja ja loi maiseman pohjalta teoksen "Fuuga Savonia".


title: Juutit

text: Juutit olivat germaaninen kansa, joiden uskotaan alun perin asuneen nykyisen Tanskan Jyllannissa (Jutland, ”Juutinmaa”) sekä Friisian rannikolla. Tacitus mainitsee kirjassaan "Germania" heimon nimeltä eudosit (eudoses), jonka on tulkittu tarkoittavan juutteja. Juutit esiintyvät muissa varhaisissa lähteissä myös nimillä Eote, Ytene, Yte ja Iutae. Tacituksen mukaan eudosit olivat yksi niistä heimoista, jotka palvoivat Nerthus-jumalatarta.


title: Juutit

text: Juutit valloittivat yhdessä anglien, saksien ja friisien kanssa Englannin 400-luvulla. Beda Venerabiliksen mukaan juutit asettuivat Kentiin, Hampshireen ja Wightsaarelle. Tanskaan jääneet juutit sulautuivat sittemmin daaneihin.


title: Hans Bender

text: Hans Bender (5. helmikuuta 1907, Freiburg (Breisgau) — 7. toukokuuta 1991, Freiburg (Breisgau)) oli Freiburgin yliopiston parapsykologian professori. Bender perusti myös psykologian ja psykohygienian raja-alueiden laitoksen Freiburgissa vuonna 1950. Bender tutki useita poltergeist-tapauksia, joista ns. Rosenheimin poltergeist oli tunnetuin.


title: Freiburg im Breisgau

text: Freiburg im Breisgau on kaupunki Lounais-Saksassa, Baden-Württembergin osavaltiossa Breisgaun alueella ja eteläisen Schwarzwaldin läntisellä reunalla. Vuonna 2006 kaupungin asukasluku oli noin 217 000.


title: Freiburg im Breisgau

text: Kaupunki sijoittuu kahden puolen Dreisamjokea, ja sitä ympäröivät Schwarzwaldin vuoret "Rosskopf", "Bromberg" ja "Schauinsland" idässä ja etelässä sekä lännessä "Schönberg", "Tuniberg" ja "Kaiserstuhl".


title: Freiburg im Breisgau

text: Freiburgissa vuoden lämpimin kuukausi on heinäkuu, jolloin keskimääräinen ylin lämpötila on 25,3 °C, mutta elokuu on lähes yhtä lämmin. Keskimääräinen alin lämpötila on pakkasen puolella vain tammikuussa (−0,1 °C). Sadetta saadaan eniten touko- ja kesäkuussa yli sata milliä kuukaudessa.


title: Freiburg im Breisgau

text: Freiburgin perusti vuonna 1120 Zähringenin herttua. Se sai saman tien kaupunkioikeudet ja oikeudet vapaakauppaan, mistä kaupunki on saanut nimensäkin ("frei" = vapaa). Kaupungin hallinta siirtyi 1218 Urachin kreiveille, jotka vaihtoivat sukunsa nimeksi Freiburgin kreivi. Se kuului pitkään Habsburgeille, mutta kaupungin valtasivat vuorollaan myös talonpoikaisarmeija, ruotsalaiset, baijerilaiset ja ranskalaiset, joista viimeksi mainitut linnoittivat kaupunkia.


title: Freiburg im Breisgau

text: Freiburg tunnetaan ekokaupunkina. Vihreän puolueen kannattajien osuus on siellä suurempi kuin muualla Saksassa. Keskustassa on laaja autoton alue. Freiburgin liikenteen runkona toimii moderni raitiotieverkosto. Kaupungissa on aurinkoenergiaan liittyvää teollisuutta. Uudehkot Vaubanin ja Rieselfeldin lähiöt pyrittiin rakentamaan kestävän kehityksen periaatteita kunnioittaen. Vauban on rakennettu vanhan sotilastukikohdan tiloihin, ja kasarmeja on muutettu esimerkiksi opsikelija-asunnoiksi.


title: Freiburg im Breisgau

text: Freiburgissa on useita korkeakouluja ja kolme Max Planck -instituutin toimipistettä. Freiburgin yliopisto eli Albert-Ludwigs-Universität Freiburg perustettiin jo 1457, ja se on yksi Saksan vanhimmista yliopistoista.


title: Simplikios

text: Simplikios (500-luku) oli kreikkalainen uusplatonilainen filosofi. Hän oli kotoisin Kilikiasta. Hän oli Ammonioksen ja Damaskioksen oppilas, ja yksi viimeisiä uusplatonikkoja.


title: Simplikios

text: Kun Ateenan filosofikoulu oli vuonna 529 suljettu ja filosofian opetus kielletty, Damaskios, Simplikios, Priskianos ja neljä muuta filosofia etsivät vuonna 531 tai 532 turvapaikkaa Persian kuninkaan Khosrau I:n hovista. Heidän saamansa vastaanotto oli lämmin, mutta he huomasivat, että heidän oli mahdotonta elää ”barbaarien” keskuudessa. Kahden vuoden päästä he palasivat Kreikkaan. Khosrau oli solminut tällöin keisari Justinianuksen kanssa rauhansopimuksen vuonna 533, ja sen ehtoihin kuului, että filosofit saavat palata koteihinsa ja jatkaa elämäänsä ajatuksenvapautta nauttien (Agathias ~ 30, 31).


title: Simplikios

text: Palattuaan Persiasta Simplikios kirjoitti kommentaareja Aristoteleen teoksiin "Taivaasta", "Fysiikka", "Sielusta" ja "Kategoriat", sekä Epiktetoksen teokseen "Käsikirja". Teokset ovat säilyneet.


title: Simplikios

text: Simplikios ei ollut kovin omaperäinen ajattelija, mutta hänen tekemänsä filosofiset huomautukset olivat syvällisiä ja älykkäitä, ja hänen oppineisuutensa vakuuttavaa. Hänen kommentaarinsa ovat arvokkaita kreikkalaisen filosofian tutkijoille, sillä ne sisältävät useita katkelmia vanhemmilta filosofeilta sekä hänen suorilta edeltäjiltään.


title: Ragnar Lassinantti

text: Ragnar Lassinantti (20. syyskuuta 1915 Ylitornion kunta, Ruotsi – 31. maaliskuuta 1985) oli ruotsalainen poliitikko ja suomenkielisyyden asianajaja. Hän edusti sosiaalidemokraatteja ja toimi Norrbottenin läänin maaherrana ja valtiopäiväedustajana.


title: Ragnar Lassinantti

text: Lassinantti kannatti näkyvästi pohjoismaista yhteistyötä. Hän oli merkittävä syy siihen, että Ruotsin Radiossa aloitettiin suomenkieliset lähetykset vuonna 1957. Ruotsin suomenkielisen väestön keskuudessa tunnetaankin käsite "Ragnarin ratio". Omassa ohjelmassaan hän haastatteli vallanpitäjiä ja muita ihmisiä sekä Suomesta että Ruotsista. Lähetyksissä käytettiin myös meänkieltä, joka sai Ruotsissa virallisen vähemmistökielen aseman 2000-luvun taitteessa.


title: Ragnar Lassinantti

text: Tornionlaaksoon liittyviä kirjoja julkaiseva Tornedalica-yhdistys oli eräs Lassinantin toteutuneista hankkeista.


title: Ragnar Lassinantti

text: Lassinantista käytettiin myös nimitystä "kalotin kummisetä". Hän kävi usein Suomen Lapissa ja oli presidentti Urho Kekkosen henkilökohtainen ystävä. Lassinantti järjesti erään tunturinhuipun nimeksi Kekkonen-toppen ystävänsä mukaan.


title: EVP (ilmiö)

text: EVP (lyhenne sanoista Electronic Voice Phenomena) tai Extremely Low Voice Phenomen on elektronisista laitteista kuuluvaa selittämätöntä ääntä. Monet ilmiöstä kiinnostuneet katsovat, että äänet ovat peräisin henkimaailmasta.


title: EVP (ilmiö)

text: Samasta ilmiöstä voidaan käyttää myös nimitystä "Instrumental Trans Communication." Saksan- ja suomenkielisenä lyhennyksenä käytetään myös muotoa ITK (instrumentaalinen transkommunikaatio). Yleensä ITK/ITC liitetään nimenomaan televisiosta tai tietokoneruudulta tallennettuihin kuviin, kun taas EVP tallennettuihin ääni-ilmiöihin.


title: EVP (ilmiö)

text: Spiritualismista kiinnostuneet ihmiset alkoivat etsiä elektronisista laitteista uutta aluevaltausta mediumismin alalla jo 1800-luvun loppupuolella, jota edelsi samankaltainen pyrkimys hyödyntää mekaanisia laitteita spiritualistien pyrinnöissä. Kuitenkin vasta vuonna 1959 julkaistiin ensimmäinen tutkimus, jossa parapsykologi Raymond Bayless väitti saaneensa nauhalle selittämättömiä ääniä erään meedion läsnä ollessa.


title: EVP (ilmiö)

text: Ilmiö nousi laajempaan julkisuuteen 1959, kun ruotsalainen oopperalaulaja ja elokuvatähti Friedrich Jurgensonin (1903–1987) maatalonsa puutarhassa äänittämästä nauhoitteesta, jonka alkuperäisenä tarkoituksena oli lintujen äänten nauhoitus, kuului myös jotain, joka kuulosti puheelta. Selittämättömien äänien joukosta Jurgenson väitti tunnistaneensa muun muassa edesmenneen äitinsä äänen. Parapsykologi William Roll matkusti Jurgensonin luokse Ruotsiin järjestääkseen ensimmäiset tieteelliset kokeet asian tiimoilta, joissa hän raportoi saaneensa vahvistusta ilmiön olemassaololle.


title: EVP (ilmiö)

text: Pian myös Jurgensoniin tutustunut latvialaissyntyinen psykologi Konstantin Raudive rupesi suorittamaan omia kokeilujaan, jotka nostivat ilmiön tunnettavuutta entisestään, sillä hänkin raportoi saavansa nauhalle samoja tuntemattomia ääniä. Näiden äänien joukossa väitetään olleen EVP-ilmiölle luonteenomaisesti myös hänen edesmenneitä tuttaviaan. Ilmiö on sittemmin yleistynyt suuresti ja aiheesta on julkaistu useita tutkimuksiakin, mutta varsinaista selitystä monellekaan tapaukselle ei ole löydetty. EVP:tä esitetään usein haamujen, henkien tai humanoidien puheena - tai jopa kykynä siirtää ajatuksia magneettisesti.


title: EVP (ilmiö)

text: EVP:hen kriittisesti suhtautuvat vetoavat siihen, että yleensä äänet ovat epämääräisiä, eivät kovin selvää puhetta - jos puhetta lainkaan. EVP -ilmiössä esiintyy usein myös usean kielen sanoja samassa lauseessa. EVP -kriitikot esittävät että tämä johtuu puheen ja kielten suuresta redundanssista, joka yhdistettynä ihmisen taipumukseen nähdä merkityksiä sielläkin missä niitä ei ole johtaa EVP -ilmiön syntyyn. EVP -nauhat eivät siis välttämättä ole edes väärennöksiä - toki niitäkin saattaa esiintyä. Osa EVP -nauhoista on syntynyt, kun nauhuri on nauhoittanut jotain radiokanavaa tai nauhoitukseen on käytetty vanhaa nauhaa, ja vanha nauhoitus on kuulunut vielä läpi. Tämän vuoksi EVP -harrastajia suositellaankin käyttämään hyvää laitteistoa sekä uusia nauhoja.


title: Iamblikhos

text: Iamblikhos (, n. 245–325) oli kreikkalainen uusplatonilainen filosofi. Hän määräsi myöhemmän uusplatonilaisen filosofian suunnan, ja mahdollisesti jopa suunnan koko läntiselle pakanuudelle sen viimeisinä vuosina. Hänet tunnetaan parhaiten Pythagoraan filosofiasta tekemästään koosteesta.


title: Iamblikhos

text: Iamblikhos oli syyrialaisen uusplatonismin merkittävin edustaja, mutta hänen vaikutuksensa levisi laajalle antiikin maailmassa. Hänen elämänsä tapahtumia ja yksityiskohtia ei tunneta kovinkaan hyvin, mutta häneltä säilyneistä kirjoituksista voidaan päätellä hänen ajatustensa yleinen suunta. Hänen elämäkertatietonsa tulevat hänen elämäkertansa kirjoittajalta Eunapiokselta sekä "Sudasta".


title: Iamblikhos

text: Iamblikhos syntyi Khalkiissa, nykyisessä Quinnesrinissä, Syyriassa. Hän oli varakkaaseen ja maineikkaaseen perheeseen, ja hänen sanotaan olleen usean Emesan pappis-kuninkaan jälkeläinen. Hän opiskeli aluksi Anatolioksen alaisuudessa. Myöhemmin hän siirtyi opiskelemaan Porfyrioksen alaisuuteen. Tämä oli puolestaan ollut Plotinoksen, uusplatonismin perustajan, oppilas. Hänen tiedetään olleen Porfyrioksen kanssa eri mieltä ennen kaikkea teurgiasta.


title: Iamblikhos

text: Iamblikhos vastasi opettajansa arvosteluun teoksessaan "Teurgia" eli "Egyptiläisistä mysteereistä". Tämä teos eroaa kuitenkin sekä tyylissä että opetuksessa Iamblikhoksen muista teoksista, joten on myös kyseenalaistettu, että hän olisi ollut teoksen kirjoittaja. Teos on kuitenkin varmasti peräisin hänen koulustaan, ja se merkitsi suurta käännekohtaa ajattelun historiassa, sillä se pyrki järjestelmällisesti antamaan käsitteellisen oikeutuksen aikansa monijumalisille palvontamenoille.


title: Iamblikhos

text: Noin vuonna 304 Iamblikhos palasi Syyriaan ja perusti oman koulunsa Apameiaan, Antiokian lähelle. Kaupunki oli tunnettu uusplatonilaisista filosofeistaan. Hän suunnitteli opinto-ohjelman Platonin ja Aristoteleen opiskeluun, ja kirjoitti useita selityksiä näiden filosofien teoksiin. Näistä teoksista on säilynyt vain katkelmia. Suurin arvovalta hänelle oli kuitenkin Pythagoras. Hänen tiedetään kirjoittaneen teoksen "Kokoelma pythagoralaisia oppeja", joka kokosi kymmenessä kirjassa yhteen tekstejä useilta muinaisilta ajattelijoilta. Teoksesta ovat säilyneet ainoastaan ensimmäiset neljä kirjaa, sekä osia viidennestä kirjasta.


title: Iamblikhos

text: Iamblikhoksen kerrotaan olleen hyvin sivistynyt ja oppinut mies, ja hän oli kuuluisa armeliaisuudesta ja itsensä kieltämisestä. Hänen ympärilleen kerääntyi useita oppilaita, ja hän eli näiden kanssa sydämellisessä ystävyydessä. Hänen ajatteluaan seuranneet ylistivät ja kunnioittivat häntä suuresti. Iamblikhoksen sanottiin kykenevän ihmetekoihin, mutta hän itse kielsi tämän. Rooman keisari Julianus oli sitä mieltä, että Iamblikhos hävisi filosofina ainoastaan Platonille, ja sanoi antavansa kaiken Lyydian kullan jos saisi tältä yhden kirjeen. Kun Iamblikhoksen filosofiasta kiinnostuttiin uudestaan 1400- ja 1500-luvulla, hänen nimeään mainittiin harvoin ilman etuliitettä "jumalainen" tai "kaikkein jumalaisin".


title: Iamblikhos

text: Fabriciuksen mukaan Iamblikhos kuoli Konstantinus Suuren aikana, jonkin verran ennen vuotta 333.


title: Iamblikhos

text: Iamblikhoksen teoksista on säilynyt vain osa. Suurin osa teoksista tuhottiin Rooman valtakunnan kristillistämisen aikana. Nykyiset tiedot Iamblikhoksen ajattelusta tulevat osin Stobaiokselta ja muilta kirjoittajilta säilyneistä katkelmista. Myös hänen seuraajiensa, erityisesti Prokloksen, muistiinpanot antavat lisätietoja hänen ajattelustaan.


title: Iamblikhos

text: Merkittävimmin uusplatonistista teoriaa oli kehittänyt eteenpäin Plotinos. Iamblikhoksen esittelemät muutokset uusplatonistiseen filosofiaan koskivat lähinnä sen oppien yksityiskohtaisempaa selittämistä, pythagoralaisen lukusymbolismin systemaattisempaa käyttöä, sekä monien aiempien uusplatonilaisten ajatusten tulkitsemista läpikotaisin myyttisistä lähtökohdista, johtuen lähinnä itämaisen filosofian vaikutuksesta.


title: Iamblikhos

text: Iamblihos esitteli ajatuksen sielun ruumiillistumisesta materiaksi, sillä hän uskoi materian olevan yhtä jumalallista kuin muukin maailmankaikkeus. Tämä oli merkittävä ero hänen edeltäjiinsä verrattuna, sillä nämä uskoivat lähes gnostilaiseen tyyliin, että kaikki materia oli turmeltunutta.


title: Iamblikhos

text: Ensinäkemältä Iamblikhoksen ajatukset ja kirjoitukset vaikuttavat läpipääsemättömiltä, koska ne on kääritty tiiviiseen uusplatonilaiseen "ammattikieleen". Useat hänen ajatuksistaan ovat kuitenkin paitsi ymmärrettävissä myös hyvin tutun oloisia nykyaikaiselle lukijalle. Kun lukija on sisäistänyt kirjoitusten terminologian ja aikakauden mielentilan, kirjoitusten tulkinta tulee helpommaksi.


title: Iamblikhos

text: Iamblikhos sijoitti järjestelmänsä pääksi ylivoimaisen "yhden", "monadin", jonka ensimmäinen prinsiippi on äly, "nous". Välittömästi seuraavaksi tästä absoluuttisesta yhdestä Iamblikhos esitteli toisen, yliolevaisen "yhden", jonka tehtävänä oli olla alkuperäisen ykseyden ja "moneuden" välissä, älyn tai sielun, "psykhen", tuottajana. Nämä kaksi "yhtä" muodostivat alkuperäisen "dyadin" eli "kakseuden". Ensimmäinen ja korkein "yksi", "nous", jonka Plotinos oli esittänyt kolmitasoisena eli (objektiivisena) olemisena, (subjektiivisena) elämänä ja (realisoituneena) älynä, oli Iamblikhoksen mukaan puolestaan jaettu kahteen osaan, ymmärrettävään ja ymmärtävään. Ensin mainittuun kuuluivat ajattelun kohteena olevat asiat, ja jälkimmäiseen kuului itse ajattelu. Nämä kolme itsenäistä kokonaisuutta, eli "psykhe" ja ymmärrettävään ja ymmärtävään osaan jaetty "nous", muodostivat "triadin" eli "kolminaisuuden".


title: Iamblikhos

text:
Järjen ja sielun muodostaman kahden maailman väliin Iamblikhos, kuten myöhemmin myös Proklos, sijoitti kolmannen piirin, joka otti osaa kummankin luontoon ja sekä erotti että yhdisti niitä. Tämä otaksuma perustuu kuitenkin puolittain arvaamalla tehtyyn alkutekstin korjaukseen. Voimme kuitenkin lukea, että älyllisen triadin kolmas sija kuului demiurgille, platonilaiselle luojajumalalle. Näin demiurgi identifioitiin samaksi asiaksi kuin täydellistynyt "nous", ja älyllinen triadi laajentui "hebdomadiksi".
Koko Iamblikhoksen monimutkaista teoriaa hallitsee "triadin", "hebdomadin" jne. matemaattinen formalismi, jossa erityisesti ensimmäinen prinsiippi (Jumala) identifioidaan "monadiksi", "dyadiksi" ja "triadiksi". Myös muille luvuille on annettu symboliset merkitykset. Iamblikhoksen mukaan matematiikan teoriat pätevät täydellisesti kaikkiin asioihin, sekä jumalaisiin että materiaalisiin. Vaikka hän onkin tällä tavalla määritellyt kaiken olevan lukujen alaisuudessa, hän kuitenkin sanoo toisaalla, että luvut ovat olemassa itsenäisinä olioina ja että ne sijaitsevat rajoitetun ja rajoittamattoman keskellä.


title: Iamblikhos

text: Toinen järjestelmään liittyvä vaikeus on maailman toiminnasta annettu kuvaus. Sen sanotaan olevan sidottu välttämättömien tapahtumien ketjuun, jota kutsutaan kohtaloksi. Tällä tavalla se erottuu jumalallisista asioista, jotka eivät ole kohtalon alaisia. Koska maailma on itse kuitenkin korkeampien voimien materialisoitumisen tulosta, se saa kokea näiden jumalallisten voimien jatkuvaa vaikutusta. Nämä voimat vaikuttavat luonnonlakeihin ja saavat epätäydellisen ja pahan kuitenkin lopulta kääntymään hyväksi. Pahan ongelmasta Iamblikhos ei antanut tyydyttävää selitystä. Pahan sanotaan vain kehittyneen vahingossa ajallisen ja ajattoman välisessä konfliktissa.


title: Iamblikhos

text: Huolimatta jumalallisen maailmankaikkeuden rakenteellisesta monimutkaisuudesta Iamblikhos uskoi silti pelastukseen ihmisen lopullisena tavoitteena. Ruumiiseen vangitun sielun oli tarkoitus palata jumaluuden yhteyteen suorittamalla erilaisia riittejä tai "teurgiaa", kirjaimellisesti "jumal-töitä". Jotkut kääntävät sanan "magiaksi", mutta sanan nykyisin mukanaan tuomat mielleyhtymät eivät täysin vastaa sitä, mitä Jamblikhoksella oli mielessä. Hän tarkoitti enemmänkin vain eräänlaisia uskonnollisia rituaaleja. Nämä rituaalit kuitenkin sisälsivät osuuksia, joita nykyään pidettäisiin yrityksinä magian harjoittamiseen.


title: Iamblikhos

text: Vaikka fyysiset tarpeet hallitsevatkin ruumiillistuneita sieluja, ne ovat silti jumalallisia ja järjellisiä. Tästä seuraa konflikti, koska ihmisessä on sekä kuolematon, jumalallinen luonto, että aidosti materiaalinen ja epätäydellinen kuolevainen luonto. Sielu on ikään kuin hukannut kosketuksen syvempään, jumalalliseen luontoonsa ja vieraantunut itsestään. Tällä konfliktilla voidaan selittää myös pahan alkuperä, vaikka Iamblikhos ei sanokaan asiaa suoraan.


title: Iamblikhos

text: Tältä osin Iamblikhos oli myös selvästi eri mieltä kuin edeltäjänsä Porfyrios, joka uskoi, että henkiset mietiskelyt voivat yksinään tuoda pelastuksen. Porfyrios kirjoitti kirjeen, jossa hän vastusti Iamblikhoksen ajatusta teurgiasta, ja "Egyptiläisistä mysteereistä" syntyi vastaukseksi tämän kirjeen esittämään kritiikkiin.


title: Iamblikhos

text: Iamblikhoksen johtopäätös oli, että ylivoimaista jumaluutta ei voida käsittää mielen suorittamalla mietiskelyllä, koska jumaluus on järjen yläpuolella. Teurgia on sarja rituaaleja ja operaatioita, joiden tarkoituksena on palauttaa sielun jumalainen olemus palauttamalla sen muistiin jumalallista alkuperää olevat "allekirjoitukset" olevan eri tasoilla. Koulutus on tärkeää, jotta ihminen käsittäisi maailmankaikkeuden kokoonpanon ja toiminnan niin kuin Aristoteles, Platon ja Pythagoras sekä "Kaldean oraakkelit" ovat ne esittäneet. Teurgian harjoittaja toimii kullakin tasolle sille ominaiseen tyyliin: materiaalisella tasolla hän käyttää fyysisiä symboleita ja "magiaa", korkeammalla tasolla puolestaan sielullisia ja puhtaasti henkisiä harjoituksia. Alussa teurgian harjoittaja kohtaa jumalaisen materiassa, ja saavuttaa lopulta tason, jolla sielun sisällä oleva jumaluus yhdistyy Jumalan kanssa.


title: Iamblikhos

text: Iamblikhos tarkoitti selvästikin, että suuret massat voisivat suorittaa rituaaleja, jotka olisivat luonteeltaan enemmän fyysisiä, kun taas korkeammalla tasolla olevat henkilöt, jotka olivat lähempänä jumaluutta — ja joita oli lukumäärältään vähemmän — voisivat saavuttaa jumaluuden mietiskelemällä.


title: Poventsa

text: Poventsa () on kaupunkimainen taajama ja kaupunkikunta Karjalan tasavallan Karhumäen piirissä Venäjällä. Se sijaitsee Äänisen rannalla 26 kilometriä Karhumäestä itään. Taajamassa on 2 300 ja kunnassa 4 000 asukasta (vuonna 2012).


title: Poventsa

text: Poventsan kunnan pinta-ala on 2 173 neliökilometriä tai ilman Äänisen vesialuetta 1 900 neliökilometriä. Se rajoittuu pohjoisessa Segežan piirin Papinkosken ja Valdain kuntiin sekä idässä Karhumäen piirin Tšolmužin, etelässä Sungun ja lännessä Pinduisen kuntiin.


title: Poventsa

text: Kunta sijaitsee Äänisen ja Vienanmeren vedenjakajalla. Sen alueella virtaavat Nemina, Sapenitsa, Vola, Saroža, Juga, Neleksa, Kalja, Matvejevka, Karbozerka, Aržema, Južnaja Ižmuksa ja Vozritsa -joet. Järviä ovat Äänisen lisäksi Matkozero, Vuolijärvi eli Voljärvi (ven. "Verhneje Volozero"), Volozero, Hiisjärvi ("Hižozero"), Konsajärvi ("Konžozero") ja Telokka ("Telekino"). Hyötykaivannaisiin kuuluvat graniitti, kvartsiitti, rauta, uraani, asbesti, hiekka, sora ja turve.


title: Poventsa

text: Keskustaajaman lisäksi kuntaan kuuluvat Hiisjärven (ven. "Hižozero"), Lobskojen, Meri-Maaselän, Uuden Haapaselän ("Novaja Gabselga"), Vuolijärven ("Verhneje Volozero") ja Vienanmeren-Itämeren kanavan 7.–9. sulun asutukset sekä Haapaselän ("Gabselga"), Lobskojen, Sosnovkan ja Tihvin Borin kylät. Kanavan 1.–5. sulun asutukset luetaan Poventsan taajaman yhteyteen. Toiseksi suurin asutuskeskus on reilun 600 asukkaan Sosnovka. Kunnan alueella sijaitsee neljä puutarhapalsta- ja huvila-aluetta. Vuoden 2010 väestönlaskennan mukaan asukkaista 89 % on kansallisuudeltaan venäläisiä, 3 % valkovenäläisiä, 2 % karjalaisia ja 2 % ukrainalaisia.


title: Poventsa

text: Poventsa mainitaan ensimmäisen kerran Novgorodin Vjažištšin luostarin kauppapaikkana vuonna 1496. 1500–1600-luvulla sen kautta kulki pyhiinvaeltajien reitti Solovetskin luostariiin. Vuonna 1680 Poventsaan perustettiin tulliasema ja vuonna 1685 sitä alettiin kutsua kauppalaksi (ven. "rjadok").


title: Poventsa

text: Pietari I perusti vuonna 1703 Poventsaan tehtaan, joka valmisti paikallisesta suo- ja järvimalmista valu- ja takorautaa, tykkejä ja muita metalliesineitä. Tehdas vuokrattiin yksityisille vuonna 1727 ja suljettiin lopullisesti vuonna 1736. Vuodesta 1772 lähtien paikkakunnalla toimi sahalaitos.


title: Poventsa

text: Vuonna 1782 Poventsasta tuli Aunuksen käskynhaltijakuntaan kuulunut kihlakuntakaupunki. Vuosina 1796–1801 se kuului Arkangelin ja vuodesta 1802 Aunuksen kuvernementtiin. Vuonna 1897 Poventsassa oli 1 400 asukasta, kolme kirkkoa, kaksi koulua, zemstvon sairaala, hyväntekeväisyyslaitos ja kirjasto. Kaupungissa oli tuolloin yksi kivitalo ja 200 puutaloa.


title: Poventsa

text: Poventsan kihlakunta lakkautettiin 1920-luvulla. Samalla Poventsa menetti kaupunginoikeutensa ja tuli kuulumaan Karhumäen piiriin kyläneuvoston keskuspaikkana. Vuosina 1931–1933 se oli Vienanmeren–Itämeren kanavan rakentamisen keskus, jonne perustettiin laivalaituri ja telakka. Vuonna 1938 Poventsa sai kaupunkimaisen taajaman statuksen.


title: Poventsa

text: Jatkosodassa Suomi valloitti Poventsan 6. joulukuuta 1941. Valtauksen yhteydessä neuvostojoukot yrittivät pysäyttää suomalaisjoukot avaamalla Vienanmeren kanavan sulut kaupungin yläpuolelta. Suomalaiset joukot vetäytyivät Poventsasta vuonna 1944.


title: Poventsa

text: Vuosina 1926 ja 1933 väestöstä oli karjalaisia noin 80.


title: Poventsa

text: Poventsan kautta kulkee Karhumäen ja Vologdan välinen R5-maantie. Taajamasta on linja-autoyhteydet Karhumäkeen ja Puudožiin. Vienanmeren kanavan kautta kulkee rahtia ja matkailijaliikennettä. Poventsassa on kolme tavaralaituria ja satama.


title: Poventsa

text: Kunnassa toimii metsäteollisuusyrityksiä, Sosnovkan maatalousyritys sekä Äänisen rannalla sijaitseva lohenkasvattamo. Keskustaajaman palveluihin kuuluu lastentarha, keskikoulu, sisäoppilaitos, kulttuuritalo, kaksi kirjastoa, pieni poliklinikka, posti, pankki ja muutamia kauppoja. Taajamassa on ortodoksinen kirkko.


title: Poventsa

text: Seudulla on lukuisia kivikautisia asuin- ja hautapaikkoja, jotka muodostavat Tšornaja Guban ja Orovnavolokin arkeologiset kokonaisuudet. Rakennusmuistomerkkeihin kuuluvat Tihvin Borin kirkko, Vuolijärven tsasouna, vuonna 1887 rakennettu Poventsan kihlakunnankassa, 1900-luvun alun sairaalarakennus sekä Vienanmeren kanavan henkilökunnan asuinrakennukset. Historiallisia kohteita ovat Poventsan rautatehtaan rauniot sekä toisen maailmansodan muistomerkit. Taajamassa on Mihail Kalininin muistolaatta ja kohokuva sekä Vienanmeren kanavan rakentamiselle omistettu museo. Toisen sulun luona on kanavaa rakennettaessa menehtyneiden muistomerkki. Kahdeksan kilometriä Poventsasta luoteeseen sijaitsee Stalinin vainojen uhrien teloituspaikka ja muistohautausmaa Sandarmoh


title: Poventsa

text: Äänisen rannalla on lasten kesäleiri ja lomakylä


title: Suuruusjärjestysepäyhtälö

text: Suuruusjärjestysepäyhtälöllä voidaan approksimoida kahden samanpituisten äärellisten reaalilukujen jonon alkioiden tulojen summaa. Sen mukaan


title: Suuruusjärjestysepäyhtälö

text: Olkoon


title: Suuruusjärjestysepäyhtälö

text: reaalilukuja ja


title: Suuruusjärjestysepäyhtälö

text: mielivaltainen lukujen formula_3 permutaatio. Tällöin suuruusjärjestysepäyhtälön mukaan


title: Suuruusjärjestysepäyhtälö

text: Suuruusjärjestysepäyhtälö voidaan todistaa matemaattisella induktiolla. Moni kuuluisa summia koskeva epäyhtälö voidaan todistaa suuruusjärjestysepäyhtälön avulla kuten esimerkiksi aritmeettis-geometrinen epäyhtälö, Cauchyn–Schwarzin epäyhtälö ja Tšebyšovin summaepäyhtälö.


title: Technopolis

text: Technopolis Oyj on kiinteistöihin, toimitilojen vuokraukseen ja palveluihin erikoistunut pörssiyhtiö. Sen keskeinen toiminta-ajatus on yhdistää liiketoimintaa tukevat palvelut nykyaikaisiin toimitiloihin ja tarjota asiakkaille joustavat toimintaympäristöt. Yhtiö rakennuttaa, omistaa ja hallinnoi tiloja itse. Toimitiloissa työskentelee eri maissa yhteensä noin 40 000 ihmistä ja 1 700 yritystä.


title: Technopolis

text: Yhtiön suurimmat osakkeenomistajat ovat keskinäinen työeläkevakuutusyhtiö Varma (19,04 %) ja Mercator Capital (15,48 %).


title: Technopolis

text: "Kildare Partners" teki 28.8.2018 julkisen ostotarjouksen kaikista Technopolis Oyj:n osakkeista ja tarjosi 4,65 euroa osakkeelta.


title: Technopolis

text: Tavoitteena on toimialallisesti ja maantieteellisesti hajautettu asiakasrakenne. Asiakaskunta on painottunut teknologia- ja palveluyrityksiin, mutta pyrkimyksenä on vahvistaa erityisesti terveydenhuollon ja koulutusalojen osuutta panostamalla näiden segmenttien tarvitsemiin erityispalveluihin.


title: Technopolis

text: Technopoliksen omistamat ja hallinnoimat kiinteistösijoitukset 31.12.2013. Yhtiön kiinteistöt sijaitsevat on Suomen lisäksi Pietarissa, Tallinnassa, Vilnassa sekä Oslossa.


title: Technopolis

text:
Hallintarekisteröityjen osakkeenomistajien omistus on 35,81 %.
Tilanne 31.7.2018


title: Maailmankäärme

text: Maailmankäärme on skandinaavisessa mytologiassa jättimäinen käärme tai merikäärme, joka kiertää maailmaa, joka uhkaa niellä maailman tai joka on olennainen osa maailman rakennetta. Skandinaavisen mytologian maailmankäärme on Jörmungandr. Maailmankäärmeitä tunnetaan muiltakin kansoilta. Kanaanilaisen mytologian maailmankäärme on Leviatan. Maailmankäärmeitä muistuttavat alkujättiläiset.


title: Maailmankäärme

text: Jotkut tutkijat, kuten Timo Heikkilä, ovat arvelleet suomalaisen mytologian Pohjolassa asuvien jättiläiskäärmeiden olevan rapistunut muisto maailmankäärmeestä. Myös uskomus, että veden pyörteessä asuu käärme tai lohikäärme, voi pohjautua maailmankäärmeeseen, joka joissain uskomuksissa asuu kuilussa maailman reunan takana. Uskomus kurimuksessa asuvaan lohikäärmeeseen tunnettiin myös suomalaisilta.


title: Maailmankäärme

text: Nimen Jörmungandr alkuosa viittaa matoon tai käärmeeseen, ”gandr”-loppuosa taas tautia aiheuttavaan noidannuoleen. Näin ollen alun perin saattaa olla kyse toisenlaiseen uskomukseen liittyvästä olennosta. Myös kalevalaisessa runoudessa käärme ja noidannuoli usein samaistetaan. Kalevalassa lappalainen velho syöksee "vesikyyn", jota myös umpiputkeksi kutsutaan, nuolen tavoin Lemminkäisen läpi.


title: Maailmankäärme

text: Midgårdin jättiläiskäärme Jörmungandr tai Jormund Elver on merikäärme, joka ympäröi Midgårdia (”keskipihaa”, ”keskimaata”) eli ihmisten asuttamaa maailmaa. Se on niin pitkä, että voi kiertää Midgårdin ja tarttua vielä omaan häntäänsä. Jörmungandr oli Lokin ja Angrboða-jättiläisen lapsi. Jumalien kaapattua Lokin ja Angrboðan Odin heitti Jörmungandrin veteen, joka ympäröi Midgårdia. Siellä se makasi ja sen kasvuvauhti oli tavattoman nopea. Lopulta Jörmungandr kasvoi niin suureksi, että kykeni syömään suuria valaita ja pystyi kääriytymään maailman ympäri ja puremaan häntäänsä.


title: Maailmankäärme

text: Jörmungandr oli aina pahalla tuulella ja aiheuttikin monenlaisia luonnononnettomuuksia. Hirviön suustaan päästämät myrkkyhuurut pystyivät tappamaan nopeasti minkä tahansa kuolevaisen ja se pystyi myös sylkemään suurista myrkkyhampaistaan tappavaa myrkkyä.


title: Maailmankäärme

text: Thor ja Jörmungandr kohtasivat kolme kertaa. Ensimmäinen kohtaaminen tapahtui, kun Thor, Loki ja kaksi ihmispalvelijaa matkustivat Jotunheimiin, jättiläisten maahan, ja Utgardin mahtavaan saliin. Siellä salin mestarijättiläinen Útgarða-Loki laittoi matkalaiset suuriin testeihin, joista yhdessä Thorin piti nostaa isännän kissa ilmaan. Thor kykeni nostamaan vain kissan jalan irti maasta ennen kuin joutui myöntämään tappionsa. Myöhemmin matkalaisille paljastui, että kyse oli vain maagisesta tempusta, ja että kissa oli todellisuudessa Jörmungandr, Midgårdin Käärme.


title: Maailmankäärme

text: Thor ja Jörmungandr kohtasivat toisen kerran kun Thor ja Tyr matkustivat Hymir-jättiläisen saliin saadakseen suuren padan (noidankattilan) jumalien oluen valmistukseen. Hymir ja Thor menivät kalastamaan sen jälkeen kun Thor oli tappanut Hymirin palkintohärän käyttääkseen sen päätä syöttinä. Hymir ei aluksi tiennyt, mitä Thor yritti hänen häränpäällään pyydystää. Hän heitti häränpäisen syöttinsä veteen jossa Jörmungandr puraisi sitä. Thor veti mahtavan käärmeen ylös vedestä, jolloin se kohottautui ylös korkeuksiin veneen kohdalla, jota Hymir ja Thor käyttivät. Thor tarttui Mjölner -vasaraansa ja heitti sillä Jörmungandria, mutta Hymir katkaisi siiman koska pelkäsi Maailmankäärmettä, ja Jörmungandr painui takaisin pohjaan ennen kuin vasara osui siihen.


title: Maailmankäärme

text: Kolmas ja viimeinen kerta kun Thor ja Jörmungandr kohtaavat on ragnarökin aikaan, Jumalien Tuhossa. Jörmungandr liittyy isänsä Lokin, veljensä Fenrir Suden, siskonsa Helin ja tämän kuolleiden armeijan joukkoon. Thorin ja Jörmungandrin viimeisessä taistelussa Thor heittää vasarallaan Jörmungandria murskaten tämän pään ja surmaten siten Jörmungandrin. Mutta ennen kuin Maailmankäärme kuolee, se ehtii ruiskuttaa myrkkyä Thorin päälle ja jo yhdeksän taka-askeleen jälkeen Thor kuolee.


title: Marinos

text: Marinos Neapolislainen () (400-luvun puoliväli) oli kreikkalainen uusplatonilainen filosofi. Hän oli kotoisin Palestiinasta, ja hän kääntyi jo varhain vanhaan kreikkalaiseen uskontoon.


title: Marinos

text: Marinos tuli Ateenaan kun uusplatonilaisella koululla oli Proklosta lukuun ottamatta suuri puute arvovaltaisista filosofeista. Marinos pääsi koulun johtoon Prokloksen jälkeen enemmänkin tästä syystä kuin siksi, että hänen kykynsä filosofina olisivat olleet erityisen silmiinpistäviä. Marinoksen aikaan vanhan kreikkalaisen uskonnon harjoittajat kärsivät suurissa kristittyjen toimeenpanemissa vainoissa. Marinoskin joutui pakenemaan Epidaurokseen.


title: Marinos

text: Marinoksen merkittävin teos oli Prokloksen elämäkerta, joka on säilynyt. Se julkaistiin ensimmäistä kertaa yhdessä Marcus Antoninuksen töiden kanssa vuonna 1559. Myöhemmin Fabricius julkaisi sen Hampurissa vuonna 1700 ja Boissonaden toimittamana uutena editiona korjausten ja huomautusten kera vuonna 1814.


title: Marinos

text: Marinoksen nimiin on laitettu myös muita filosofisia teoksia. Näihin sisältyy muun muassa Aristoteleen teosten ja "Filebuksen" kommentaarioita. Kerrotaan, että hän olisi tuhonnut jälkimmäiset, sillä hänen seuraajansa Isidoros oli ilmaissut paheksuntansa niitä kohtaan.


title: Aritmeettis-geometrinen epäyhtälö

text:
Aritmeettis-geometrinen epäyhtälö on reaalilukuja koskeva epäyhtälö, jonka mukaan ei-negatiivisten lukujen aritmeettinen keskiarvo on aina vähintään yhtä suuri kuin niiden geometrinen keskiarvo. Muodollisesti, jos pätee formula_1, niin on voimassa
formula_2.
Aritmeettis-geometrinen epäyhtälö voidaan todistaa esimerkiksi suuruusjärjestysepäyhtälön tai Jensenin epäyhtälön avulla. Epäyhtälössä pätee yhtäsuuruus jos ja vain jos formula_3.


title: Aritmeettis-geometrinen epäyhtälö

text: Jos lukujen formula_4 oletetaan kaikkien olevan positiivisia ja sovelletaan aritmeettis-geometrista epäyhtälöä lukuihin formula_5, saadaan geometris-harmoninen epäyhtälö


Aritmeettis-geometrinen epäyhtälö


title: Aritmeettis-geometrinen epäyhtälö

text: Tässä epäyhtälön oikealla puolella oleva lauseke on nimeltään harmoninen keskiarvo.


title: Aritmeettis-geometrinen epäyhtälö

text:
Painotettu aritmeettis-geometrinen epäyhtälö yleistää hieman aritmeettis-geometrista epäyhtälöä. Sen mukaan, jos formula_7 ovat ei-negatiivisia reaalilukuja ja formula_8 ovat ei-negatiivisia reaalilukuja, joiden summa on yksi, on
formula_9
eli
formula_10
Aritmeettis-geometrisen epäyhtälön avulla voidaan todistaa vaikkapa eksponenttifunktion olevan äärellinen kaikilla reaaliluvuilla: Todistetaan ensin, että formula_11 Määritellään formula_12, jolloin on riittävää osoittaa että formula_13 on kasvava kun formula_14. Tämä seuraa, kun valitaan aritmeettis-geometrisessa epäyhtälössä n kappaletta lukuja formula_15 ja kerran formula_16. Toisaalta epäyhtälö formula_17 seuraa edellisestä, kun epäyhtälössä kirjoitetaan formula_18:n paikalle formula_19.


title: Aritmeettis-geometrinen epäyhtälö

text: Olkoot epänegatiiviset luvut formula_20 ja epänegatiiviset painot formula_21 annettu. Asetetaan formula_22. Jos formula_23, on voimassa


title: Aritmeettis-geometrinen epäyhtälö

text: ja yhtäsuuruus pätee jos ja vain jos kaikki formula_25, joilla formula_26, ovat yhtäsuuria. Tässä on oletettu, että formula_27.


title: Aritmeettis-geometrinen epäyhtälö

text: Jos kaikki formula_28, epäyhtälö palautuu tavalliseksi aritmeettis-geometriseksi epäyhtälöksi.


title: Aritmeettis-geometrinen epäyhtälö

text: Muita aritmeettis-geometrisen epäyhtälön yleistyksiä ovat Muirheadin epäyhtälö, Maclaurinin epäyhtälö sekä potenssikeskiarvoepäyhtälö.


title: Taavi Tamminen

text: Taavi Nikolai Tamminen (10. maaliskuuta 1889 Uurainen – 19. tammikuuta 1967 Helsinki) oli suomalainen painija ja olympiamitalisti.


title: Taavi Tamminen

text: Antwerpenin 1920 kesäolympialaisten kreikkalais-roomalaisen painin 67,5 kilon sarjan loppuottelussa Tamminen houkuteltiin häviämään kultaa voittaneelle Emil Väreelle. Palkkioksi tästä hän sai Väreen kultamitalin itselleen. Vuonna 1921 hän voitti kultaa MM-kisoissa ja PM-kisoissa. Ainoan Suomen mestaruutensa Viipurin Voimailijoita edustanut Tamminen voitti 1922. Myöhemmin hän toimi painituomarina ja Berliinin 1936 olympialaisissa Suomen olympiajoukkueen hierojana.


title: Innuendo

text: Innuendo oli brittiläisen Queen-yhtyeen neljästoista studioalbumi. Se äänitettiin vuosina 1989-1990 ja julkaistiin 5. helmikuuta 1991. Innuendo oli viimeinen laulaja Freddie Mercuryn elinaikana julkaistu albumi. 1980-luvun loppupuolella AIDS:iin sairastuneen Mercuryn huononeva tila heijastuu paljon albumin tunnelmaan ja sanoituksiin, jotka ovat tavallista Queen-linjaa huomattavasti synkempiä.


title: Innuendo

text: Albumi oli Yhdysvalloissa Billboard 200 -myyntilistalla 30 viikkoa, parhaimmillaan sijalle 17. Albumilla on kaksitoista kappaletta, joista viisi on julkaistu myös singleinä. Nämä kappaleet olivat "Innuendo", "I'm Going Slightly Mad", "Headlong", "The Show Must Go On" sekä "These Are The Days Of Our Lives", joista kaikista tehtiin myös musiikkivideot.


title: Innuendo

text: "Innuendolle" sisältyy myös kappale "Delilah", joka on saanut nimensä yhdeltä Freddie Mercuryn lukuisista kissoista.


title: Innuendo

text:
Levyllä soittivat myös:
Albumi julkaistiin ensimmäisen kerran vuonna 1991 CD-levynä, vinyylilevynä ja C-kasettina. Osa vinyylijulkaisun kappaleista on editoitu hieman erilaisiksi. Albumi julkaistiin Britanniassa 4. helmikuuta 1991, levy oli myyntilistalla 37 viikkoa, parhaillaan 1. sijalla myyden platinaa. Yhdysvalloissa albumi julkaistiin 5. helmikuuta 1991, kultaa myynyt albumi nousi 10 listaviikon aikana parhaillaan sijalle 30.


title: Innuendo

text: Albumi julkaistiin Japanissa remasteroituna CD-levynä vuonna 2001. Remasteroitu versio Japanilaisin kansin julkaistiin uudelleen vuonna 2004 Japanissa ja Euroopassa.


title: Hessu

text: Hessu tarkoittaa seuraavia asioita:


title: Game (rap-artisti)

text: Jayceon Terrell Taylor (s. 29. marraskuuta 1979 Los Angeles, Kalifornia), tunnetaan paremmin taiteilijanimellään Game, aikaisemmin The Game, on yhdysvaltalainen rap-muusikko. Hän on kotoisin Comptonista, Kaliforniasta. Hänen katsotaan tuoneen 1990-luvulla kukoistaneen west coast-rapin 2000-luvulle. Game on saanut kaksi Grammy-ehdokkuutta.


title: Game (rap-artisti)

text: Game on kotoisin Kalifornian Comptonista Crips-jengin alueelta, jota kutsutaan nimellä "Santana Blocc". Hänen isänsä käytti huumeita ja oli usein poissa kotoa. Kun Taylor oli 7-vuotias, jo ennestään rakoillut perhe repesi kappaleiksi, kun hänen vanhempi sisarensa syytti isää seksuaalisesta hyväksikäytöstä. Sosiaaliviranomaiset sijoittivat seuranneessa kaaoksessa Taylorin kasvatuskotiin Carsoniin, jossa hän eli kymmenen muun lapsen kanssa elämänsä seuraavat kuusi vuotta. Hänen äitinsä kuului Crips-jengin Hoover-jaokseen ja isänsä puolestaan Nutty Blocc Compton Crips-jengiin. Taylorin ollessa 13-vuotias hänen Crips-jengiin kuulunut isoveljensä Jevon ammuttiin huoltoasemalla. Jevon kuoli pian sairaalassa ollessaan vasta 17-vuotias.


title: Game (rap-artisti)

text: Nuoruudessaan varsin lupaava koripalloilija Taylor ajautui veljensä jalanjäljissä rikolliselle tielle. Hän alkoi liikkua Cedar Block Piru Bloods-jengissä, johon toinen vanhempi veli, Big Fase 100, oli hänet tutustuttanut. Taylor alkoi myydä huumeita ja varastettua tavaraa sekä osallistua jengin toimintaan.


title: Game (rap-artisti)

text: Vuonna 2001 Taylor loukkaantui vakavasti huumekauppaan liittyneessä ampumavälikohtauksessa. Tayloria ammuttiin viisi kertaa 9 mm käsiaseella ja hän vaipui koomaan. Vammoista toipuessaan hän päätti yrittää rakentaa uraa rap-muusikkona ja jättää katuelämän.


title: Game (rap-artisti)

text: Taylor perusti levy-yhtiön The Black Wall Street Records yhdessä veljensä Big Fase 100:n kanssa vuonna 2002. Levy-yhtiö on julkaissut mixtapeja muttei yhtäkään virallista albumia. Taylorin ensimmäinen julkaisu oli mixtape "You know what it is vol. 1", joka julkaistiin vuonna 2002. Hänet liitettiin levy-yhtiöön nimeltä "Get low Recordz", jonka omisti JT The Bigga Figga. Sean Combs, joka tunnetaan paremmin nimellä P. Diddy, olisi ollut valmis ottamaan hänet suojiinsa Bad Boy Records-levymerkilleen, mutta Dr. Dre kuuli Taylorin musiikkia ja päätti antaa hänelle levytyssopimuksen Aftermath Entertaimentin kanssa. Taylor julkaisi lokakuussa 2004 epävirallisen albumin nimeltä "Untold Story". Albumia myytiin yli 82 000 kappaletta ensimmäisten kolmen kuukauden aikana. Taylor julkaisi myös toisen mixtapensa "You know what it is vol. 2". Näkyvyyden takaamiseksi levy-yhtiön johtoporras liitti Taylorin 50 Centin G-Unit-ryhmään. Taylor esiintyi useilla 50 Centin, Lloyd Banksin, Young Buckin ja Tony Yayon musiikkivideoilla. Hän esiintyi myös Jim Jonesin "Certified Gangstas" singlellä.


title: Game (rap-artisti)

text: Vuonna 2005 ilmestyi debyyttialbumi "The Documentary". Albumin kappaleista vastasivat Dr. Dren ohella Kanye West, Just Blaze, Timbaland ja Eminem. Levyllä vierailivat 50 Cent, Eminem, Busta Rhymes, Nate Dogg ja Mary J. Blige. Levy kohosikin Yhdysvaltain levymyyntilistan ykköseksi ja sitä myytiin tuplaplatinaan oikeuttava määrä. Maailmanlaajuisesti levyä on myyty yhteensä jo yli viisi miljoona kappaletta. The Documentaryn vastaavat tuottajat olivat 50 Cent ja Dr. Dre. Albumilta julkaistiin hittisinglet "How We Do" ja "Hate It or Love It", joissa kummassakin mukana 50 Cent. Albumi oli kymmenenneksi myydyin albumi myyntitilastoissa vuonna 2005. Muita tunnettuja kappaleita albumilta olivat mm. "Dreams", "Westside Story" ja "Put You On The Game".


title: Game (rap-artisti)

text: Albumin valmistumisen jälkeen Taylor riitaantui 50 Centin kanssa ja joutui jättämään Dr. Dren Aftermathin. Hänet siirrettiin levy-yhtiö Geffenille.


title: Game (rap-artisti)

text: Taylorin toinen albumi "Doctor's Advocate" julkaistiin lokakuussa 2006. Levyn nimestä huolimatta Dr. Dre ei ollut enää mukana albumin teossa sillä Game halusi näyttää pystyvänsä tekemään hyvää musiikkia ilman Dreta ja 50 Centiä. Silti taustavoimat ja vierailijat olivat vähintään yhtä nimekkäitä kuin "The Documentarylla". Albumin ensimmäisenä singlenä julkaistiin ”One Blood (It's Okay)”. Ilmestymisviikollaan "Doctor's Advocateä" nousi Yhdysvaltojen albumilistan kärkeen ja debutoi edeltäjänsä tavoin Billboardin ensimmäisellä sijalla. Doctor's Advocatea myytiin yli 358 000 kappaletta. Tähän mennessä sitä on myyty Yhdysvalloissa 966 000 ja yhteensä koko maailmassa n. 3 miljoonaa kappaletta.


title: Game (rap-artisti)

text: Muut albumin singlet olivat ”Let's Ride (Strip Club)” ja Kanye Westin kanssa tehty ”Wouldn't Get Far”, joista jälkimmäinen julkaistiin 2007 tammikuussa.


title: Game (rap-artisti)

text: Huhtikuussa 2008 julkaistiin "L.A.X." -albumilta ensimmäinen single ”Game's Pain”, josta tehtiin musiikkivideo. Myöhemmin julkaistiin myös single nimeltä ”Big Dreams”. Kesällä julkaistiin singlet ”Dope Boys” ja ”My Life” sekä ”House of Pain”. Tässä vaiheessa Game oli jo antanut ymmärtää, että aikaisemmin julkaistu ”Big Dreams” ei tule "L.A.X." albumille. Se kuitenkin julkaistiin albumin Deluxe Edition - ja Special Edition -versioilla. Special Editioniin on sisällytetty albumiin kaksi bonusraitaa ja Deluxe Editioniin niiden lisäksi kaksi muuta bonusraitaa. Kaikkien versioiden etukannet eroavat toisistaan. Albumilla kuullaan monia nimekkäitä artisteja kuten Nas, Ludacris, Ice Cube, Common, Lil Wayne ja Raekwon. Levy nousi Billboard 200-listalla toiselle sijalle.


title: Game (rap-artisti)

text: "L.A.X." -albumia työstäessään Game ilmoitti, että albumi olisi hänen viimeisensä. Tämän jälkeen eräässä haastattelussa kesällä 2008 hän sanoi, että hän mahdollisesti työstäisi neljättä albumia, joka tapahtuisi vain jos hän saisi Dr. Dren, MC Renin, King Teen, DJ Yellan, Ice Cuben ja DJ Quikin mukaan albumille, joko tuottamaan tai räppäämään albumille . Myöhemmin radiohaastattelussa Game sanoi, että "D.O.C." projekti ei tule albumille .


title: Game (rap-artisti)

text: Gamen neljäs studioalbumi "The R.E.D. Album" julkaistiin Yhdysvalloissa 23. elokuuta 2011. Se sijoittui Yhdysvaltain Billboard 200 -listan ensimmäiselle sijalle myyden 98 000 kappaletta. 18. heinäkuuta 2009 Game julkaisi edesmenneen poplegenda Michael Jacksonin kunniaksi kappaleen ”Better on the Other Side”. Kappaleella vierailevat Chris Brown, Diddy, DJ Khalil, Polow da Don, Mario Winans, Usher ja Boyz II Men. Kappale ei kuitenkaan päätynyt levylle. "The R.E.D. Albumin" ensimmäinen virallinen single ”Red Nation” julkaistiin 12. huhtikuuta 2011. Kappaleella vierailee rap-artisti Lil Wayne. Toinen albumilta julkaistu single oli 28. kesäkuuta 2011 julkaistu ”Pot of Gold”. Kappaleella vierailee laulaja Chris Brown.


title: Game (rap-artisti)

text: 11. joulukuuta 2012 Game julkaisi viidennen studioalbuminsa "Jesus Piece". Albumilla vierailivat muun muassa Kendrick Lamar, J. Cole, Common ja Lil Wayne. "Jesus Piece" nousi Billboard 200-listalla kuudennelle sijalle.


title: Game (rap-artisti)

text: Game julkaisi mixtapen "OKE (Operation Kill Everything)" lokakuussa 2013. Vuonna 2014 hän julkaisi kokoelma-albumin "."


title: Game (rap-artisti)

text: Game julkaisi 9. lokakuuta 2015 debyyttialbumilleen "The Documentary" jatko-osan "The Documentary 2". Viikon päästä hän julkaisi samaan projektiin kuuluvan albumin "The Documentary 2.5".


title: Game (rap-artisti)

text: Elokuussa 2016 Game julkisesti ilmoitti sopineensa vuosia kestäneen riitansa 50 Centin kanssa.


title: Game (rap-artisti)

text: Gamen kahdeksas studioalbumi "1992" ilmestyi 14. lokakuuta 2016. Albumi nousi Billboard 200-listalla neljännelle sijalle.


title: Game (rap-artisti)

text: Vuonna 2016 Game julkaisi dokumenttisarjan "Streets Of Compton", ja sen ohelle samannimisen soundtrack-albumin. Hän julkaisi myös mobiilipelin "Block Wars" sekä sitä varten samannimisen soundtrack-albumin.


title: Game (rap-artisti)

text: Joulukuussa 2016 Game ilmoitti työstävänsä "Westside Story" -nimistä albumia. Hän kertoi sen jäävän luultavasti hänen viimeiseksi albumikseen.


title: Game (rap-artisti)

text: 13. syyskuuta 2017 Game julkaisi kappaleen ”Heaven 4 a Gangster”, tribuuttikappaleen rap-artisti Tupac Shakurille, joka menehtyi samana päivämääränä vuonna 1996 tultuaan ammutuksi kuusi päivää aiemmin. Kappale on osa "Who Killed Tupac?" -dokumenttisarjan soundtrackiä. Lokakuun lopulla 2017 Game julkaisi kappaleen ”Oh I”. Elokuussa 2018 Game julkaisi singlen ”DTF”.


title: Game (rap-artisti)

text: Taylorin muusikon ura on ollut varsin värikäs. Menestyksen ohella hänellä on ollut runsaasti erimielisyyksiä muiden artistien kanssa. Pian "The Documentaryn" julkaisun jälkeen 50 Centin ja Taylorin tiet erkanivat, kun 50 Cent ilmoitti tehneensä suurimman osan suurien hittien sanoituksista (”Hate it or Love it”, ”How We Do” ja ”Westside Story”). Kaupungissa ollut Taylor kuuli haastattelun ja saapui pikaisesti radioasemalle ystävineen. Todistajat raportoivat kuulleensa hieman myöhemmin laukauksia aseman aulasta. Vaikka yhtä Gamen ryhmään kuulunutta miestä osui kahakassa jalkaan, arvailut koko kiistan aitoudesta alkoivat välittömästi. Jotkut epäilivät riitaa levymyynnin edistämiseksi suoritetuksi julkisuustempuksi. Eron syitä ja artistien välisiä ongelmia on ruodittu runsaasti niin mediassa kuin heidän musiikissaan. Taylor on levyttänyt useita kappaleita, joissa hän pilkkaa 50 Centiä ja koko G-Unitia. Tunnetuin näistä kappaleista lienee lähes 15-minuuttinen "300 Bars N Runnin". Muita artisteja, joiden kanssa Taylor on ollut enemmän tai vähemmän huonoissa väleissä ovat muun muassa Yukmouth, Joe Budden, Jay-Z, Memphis Bleek ja Meek Mill. Hyvissä väleissä Taylor on taas mm. Dr. Dren, Snoop Doggin, Nasin, Kanye Westin ja Chamillionairen kanssa. 2008 huhtikuussa Game julkaisi G-Unit ”dissi” kappaleen Our Turn Feat. Black Wall Street.


title: Game (rap-artisti)

text:
Kuuluisa pop-tähti Michael Jackson oli soittanut Gamelle, että tämä lopettaisi riidan 50 Centin kanssa. Jacksonin kuoltua Game sanoi että hänen riitansa 50 Centin kanssa on ohi. Joka tapauksessa riita jatkui vielä mutta sovittiin vihdoin vuonna 2016.
Taylorin tyyliin kuuluu niin sanottu "namedropping", eli kuuluisien henkilöiden nimien mainitseminen kappaleissa. Esimerkiksi "The Documentarylla" mainittiin Dr. Dre useampaan kymmeneen kertaan. Levyllä oli myös kappale ”Dreams”, jossa hän muisteli useita kuolleita kuuluisuuksia, kuten Martin Luther Kingiä, Eazy-E:tä, 2Pacia, Jam Master Jaytä, R&B-tähti Aaliyahia ja Lisa ”Left Eye” Lopezia. Kappale on kuitenkin omistettu Serena ja Venus Williamsin murhatulle Yetunde-siskolle.


title: Aika (yhtye)

text: Aika on porilainen rock-yhtye, joka toimi 1980-luvun puolenvälin tienoilla. Yhtyeelle teki kappaleita myös Dingosta tunnettu Pertti Neumann. Sittemmin Aika on keikkaillut satunnaisesti.


title: Aika (yhtye)

text: Kokoonpano Uni-EP:llä:


title: The Miracle

text: The Miracle on brittiläisen Queen-yhtyeen kolmastoista studioalbumi ja ensimmäinen kolmeen vuoteen. Se julkaistiin toukokuussa 1989 . Levyltä julkaistiin viisi singleä, kaikki vuonna 1989. Singlet olivat "I Want It All", "Breakthru", "The Invisible Man", "Scandal" ja "The Miracle" . Niistä "I Want It All" nousi brittilistan kolmoseksi. Albumi myi platinaa Britanniassa ja Suomessa sekä kultaa Yhdysvalloissa.


title: The Miracle

text: Levyn alkuperäiseksi nimeksi oli suunniteltu "The Invisible Mania", mutta kolme viikkoa ennen julkaisua "The Miracle" päätettiin ottaa nimikappaleeksi. Albumi nousi listaykköseksi Britannian lisäksi Itävallassa, Saksassa, Alankomaissa ja Sveitsissä. Yhdysvaltain Billboard 200 -listalla se saavutti 24. sijan .


title: The Miracle

text: Levy on Innuendon lisäksi ainoa, jossa kaikkien kappaleiden tekijöiksi on ilmoitettu koko yhtye tekijänoikeusasioiden takia sekä osittain myös siksi, että yksittäiset ideat kappaleisiin lähtivät aina joltain jäseneltä, mutta lopulta kukin osallistui kunkin kappaleen luontiprosessiin. Tämä näkyy osittain myös levyn kansikuvassa, jossa yhtyeen jäsenten päät on yhdistetty yhdeksi nelikasvoiseksi, suureksi pääksi kuvamanipuloinnin keinoin.


title: The Miracle

text: CD-julkaisussa myös:


title: The Miracle

text:
Hollywood Recordsin CD-julkaisussa (1991) myös:
Albumi julkaistiin CD-levynä, vinyylilevynä ja C-kasettina Britanniassa 22. toukokuuta 1989 ja Yhdysvalloissa 6. kesäkuuta 1989. Englannissa julkaisu nousi parhaimmillaan myyntilistan kärkeen ja oli listoilla yhteensä 37 viikkoa myyden platinaa. Yhdysvalloissa albumi oli parhaimmillaan 24. sijalla ja oli listoilla yhteensä 14 viikkoa myyden kultaa.


title: The Miracle

text: Vuonna 1991 Hollywood Records julkaisi CD-levyn uudelleen Yhdysvalloissa uuden bonuskappaleen kera. Vuonna 2001 albumi julkaistiin Japanissa remasteroituna CD-levynä japanilaisin kansitekstein. Remasteroitu japanilainen versio julkaistiin uudelleen vuonna 2004 Japanissa ja Euroopassa.


title: Petri Pasanen

text: Petri Pasanen (s. 24. syyskuuta 1980 Lahti) on aktiiviuransa lopettanut suomalainen jalkapalloilija, joka edusti viimeisellä kaudellaan 2015 Veikkausliigassa pelaavaa FC Lahtea. Hän oli pelipaikaltaan keskuspuolustaja, mutta pystyi pelaamaan myös oikeana laitapuolustajana. Urheilutoimittajain liitto valitsi Pasasen Vuoden jalkapalloilijaksi 2008.


title: Petri Pasanen

text: Pasanen on toiminut pelaajauransa jälkeen tv-kommentaattorina Ylen ja C Moren jalkapallolähetyksissä.


title: Petri Pasanen

text: Pasanen on FC Kuusysin kasvatti. Hän on pelannut myös FC Pallo-Lahden ja FC Hämeenlinnan riveissä. Veikkausliiga-uransa Pasanen aloitti Lahden riveissä vuonna 1999. Pasanen palasi takaisin FC Lahteen kesällä 2014. Pasanen päätti jalkapallouransa seurassa kauteen 2015.


title: Petri Pasanen

text: Kesällä 2000 Pasanen siirtyi Alankomaiden suurseuroihin lukeutuvan Ajaxin riveihin. Pasanen nousikin nopeasti Ajaxin avauskokoonpanoon ja saavutti seuran riveissä tuplamestaruuden vuonna 2002. Myöhemmin hän kuitenkin joutui Ajaxissa epäsuosioon ja vietti kevään 2004 lainalla Englannissa Portsmouthin joukkueessa.


title: Petri Pasanen

text: Kesällä 2004 Pasanen siirtyi vastikään Saksan-mestaruuden voittaneeseen Werder Bremeniin. Ensimmäisellä kaudellaan Bremenin riveissä Pasanen sai keskuspuolustajana hyvin peliaikaa ja olikin avauskokoonpanossa 22 Bundesliiga-ottelussa. Seuraavina kausina Pasasen peliaika väheni, kunnes kaudella 2007–2008 hän palasi Werderin vakituiseen avauskokoonpanoon; tällä kertaa tosin oikeana tai vasempana laitapuolustajana. Kaudella 2008–2009 Pasasen edustama Werder Bremen selviytyi UEFA Cupin loppuotteluun, jossa se kohtasi ukrainalaisen Šah’tar Donetskin. Pasanen vaihdettiin kentälle pelin jatkoajalla, Bremen kuitenkin hävisi ottelun.


title: Petri Pasanen

text: Kesällä 2011 Pasanen siirtyi Itävallan Bundesliigassa pelaavaan Red Bull Salzburgiin.


title: Petri Pasanen

text: Pasanen siirtyi heinäkuussa 2012 kaksivuotisella sopimuksella Tanskan Superligassa pelaavaan Aarhus GF:n riveihin.


title: Petri Pasanen

text: Ensimmäisen A-maaottelunsa Pasanen pelasi 15. marraskuuta 2000 Irlantia vastaan. Ensimmäisen maalinsa A-maajoukkueessa hän teki 22. toukokuuta 2002 Latviaa vastaan. Pasanen kuului pitkään Suomen puolustuksen luottomiehiin. Pasanen toimi myös hetken aikaa Suomen A-maajoukkueen kapteenina.


title: Kasvuhormoni

text: Kasvuhormoni (GH) eli somatotropiini on aivolisäkkeen etulohkosta erittyvä hormoni. Se säätelee muun muassa kasvua. Kasvuhormoni vaikuttaa pääasiassa maksassa muodostuvien kasvutekijöiden (IGF-1) kautta. 21–26-vuotiailla naisilla kasvuhormonia on 80 kertaa enemmän kuin samanikäisillä miehillä.


title: Kasvuhormoni

text: Ihmisen kasvuhormoni (hGH tai hGH-N ”normaali ihmisen kasvuhormoni”) on 191 aminohaposta koostuva proteiini. Se on yhden ketjun polypeptidi. Sen molekyylimassa on 22 kDa. Vaihtoehtoisella silmukoinnilla syntyvää 20 kDa:n varianttia on ihmisellä myös jonkin verran.


title: Kasvuhormoni

text: Useimmilla eläimillä on yksi kasvuhormonigeeni. Ihmisen kromosomin 17 lokuksessa q22–24 on viisi rakenteeltaan samankaltaista geeniä, joista yksi koodaa aivolisäkkeen kasvuhormonia. Muut neljä ilmentyvät istukassa, jossa niistä syntyy istukan somatomammotropiini -hormoneja (hCS-A ja hCS-B), somatomammotropiinin kaltaista proteiinia (hCS-L) ja kasvuhormonin istukkavarianttia (hGH-V).


title: Kasvuhormoni

text: Kasvuhormonin nopeita, suoria vaikutuksia ovat muiden muassa proteiinisynteesin kiihtyminen useissa kudoksissa, rasvojen pilkkoutumisen (lipolyysi) lisääntyminen rasvakudoksessa sekä glukoosin soluunoton vähentäminen. Lisäämällä glukoneogeneesiä sekä vähentämällä glukoosin siirtymistä soluihin kasvuhormoni suurentaa veren glukoosipitoisuutta. Mainitut vaikutukset ovat vastakkaisia insuliini-hormonin vaikutuksille, ja niitä kutsutaan "diabetogeenisiksi" vaikutuksiksi. Kasvuhormoni siis heikentää insuliinin vaikutusta, joten henkilöillä, joilla kasvuhormonitasot ovat jatkuvasti koholla, havaitaan insuliiniresistenssiä.


title: Kasvuhormoni

text: Somatotropiinin välilliset, pitkäaikaiset vaikutukset johtuvat siitä, että se aikaansaa somatomediineiksi kutsuttujen hormonien tuotantoa maksasta ja muista kudoksista. Somatomediinit ovat insuliinin kaltainen kasvutekijä 1 (IGF-I) ja insuliinin kaltainen kasvutekijä 2 (IGF-II). Kasvuhormoni vaikuttaa vahvasti IGF-I-tasoihin ja heikommin IGF-II-tasoihin. IGF-I:n voidaan ajatella vaikuttavan hormonin tavoin, kun se erittyy maksasta verenkiertoon, ja kudoshormonin tavoin, kun sitä vapautuu muista kudoksista paikallisesti.


title: Kasvuhormoni

text: Muiden kasvutekijöiden ohella kasvuhormoni ja somatomediinit vaikuttavat luuston kehitykseen ja kasvuiässä (kasvulevyjen luutumiseen saakka) luiden pituuskasvuun ja tätä kautta ruumiin pituuteen. Muita pituuskasvuun vaikuttavia hormoneja ovat kilpirauhashormonit, sukupuolihormonit ja insuliini. Kasvuhormoni vaikuttaa pituuskasvuun epäsuorasti stimuloimalla kasvulevyjen rustosolujen hyperplasiaa (määrän lisääntymistä). Nämä rustosolut erittävät kypsyessään insuliininkaltaista kasvutekijää, joka edelleen kiihdyttää rustosolujen jakautumista kasvulevyissä.


title: Kasvuhormoni

text: Kasvuhormonia syntyy aivolisäkkeen etulohkon somatotroopeiksi kutsutuissa soluissa. Somatotropiinin eritystä lisää hypotalamuksesta erittyvä somatoliberiini. Hypotalamuksen erittämä somatostatiini puolestaan estää kasvuhormonin eritystä.


title: Kasvuhormoni

text: Kasvuhormonin kohdalla tapahtuu negatiivista takaisinkytkentäsäätelyä. Insuliininkaltainen kasvutekijä vähentää aivolisäkkeen etulohkon somatotropiinin eritystä sekä suoraan että lisäämällä somatostatiinin ja vähentämällä somatoliberiinin eritystä. Somatotropiini itse jarruttaa somatotropiinin eritystä.


title: Kasvuhormoni

text: Ruumiillinen rasitus, stressi, paasto ja alhainen verensokeriarvo vaikuttavat somatotropiinin erityksen lisääntymiseen.


title: Kasvuhormoni

text: Somatropiini on biosynteettisesti valmistettu ihmisen kasvuhormoni, jonka vaikutus on samanlainen kuin somatotropiinilla. Somatropiinia käytetään muun muassa lasten lyhytkasvuisuuden hoidossa. Eri eläinlajien kasvuhormonit eroavat toisistaan, joten ihmiselle valmistettava kasvuhormoni valmistetaan geeniteknologian menetelmin.


title: Kasvuhormoni

text: Dopingaineena käytetty somatotropiini on usein eristetty ihmisen aivolisäkkeestä ja saattaa sisältää terveydelle haitallisia prioneja.


title: McDonnell FH Phantom

text: McDonell FH Phantom oli McDonnell-yhtiön valmistama kaksimoottorinen suihkuhävittäjä, joka suunniteltiin toisen maailmansodan aikana Yhdysvaltain laivastolle. Phantomista tuli 21. heinäkuuta 1946 ensimmäinen suihkumoottorinen taistelulentokone, joka operoi yhdysvaltalaiselta lentotukialukselta, USS "Franklin D. Rooseveltilta".


title: McDonnell FH Phantom

text: Alkuvuodesta 1943 McDonnell kutsuttiin mukaan suunnittelemaan Yhdysvaltain laivaston kanssa lentotukialuskelpoista suihkuhävittäjää, jossa käytettäisiin Westinghouse Electric Corporationissa kehitettävänä olevia suihkumoottoreita. Kolme prototyyppiä tilattiin 30. elokuuta 1943 tyyppimerkinnällä "XFD-1". Useiden eri moottoriyhdistelmien (kahdeksasta 241 mm moottorista kahteen 483 mm moottoriin) kokeilun jälkeen todettiin, että kaksi 483 mm moottoria olisi kevein ja yksinkertaisin vaihtoehto. Rakenteeksi valittiin suunnitelma, jossa moottorit olivat asennettu lähelle runkoa, jotta ilmanotto- ja pakokaasukanavat olisivat lyhyitä. Tämä mahdollisti paremmat aerodynaamiset ominaisuudet kuin siipien alapuoliset moottorit. Nokkaan varattiin tila neljälle 12,7 mm konekiväärille.


title: McDonnell FH Phantom

text: Kun ensimmäinen XFD-1 valmistui tammikuussa 1945, niin saatavilla oli vain yksi Westinghouse 19XB-2B moottori asennettavaksi. Maanpinnalla tehtävät ja rullaustestit suoritettiin yhdellä moottorilla, ja luottamus uuteen koneeseen oli niin suuri, että myös ensilento 26. tammikuuta 1945 suoritettiin vain yhdellä suihkumoottorilla. Onnistuneiden testien jälkeen tuotantoversioiden tilaus tehtiin 7. maaliskuuta 1945 sadasta "FD-1" lentokoneesta. Myöhemmin tyyppimerkintä muutettiin olemaan "FH-1", koska valmistajatunnus "D" oli jo käytössä Douglas Aircraft Companyllä.


title: McDonnell FH Phantom

text: Sodan loppuessa tilauksen konemäärä vähennettiin 60 koneeseen ja ensimmäinen tuotantosarjan kone toimitettiin tammikuussa 1947.


title: Simpsiö

text: Simpsiö on 132 metriä korkea kohouma Lapualla.


title: Simpsiö

text: Simpsiö on muutoin tasaiselle Etelä-Pohjanmaalle erikoinen, ympäröivästä lakeusmaisemasta korkeammalle kohoava kvartsiittimuodostuma. Se sijaitsee keskellä Etelä-Pohjanmaan läpi kulkevaa liuskekivijaksoa, joka on syntynyt lähes kaksi miljardia vuotta sitten Svekofennidien vuoripoimutuksessa.


title: Simpsiö

text: Eteläpohjalainen kallioperä on vanhaa, ja se on joutunut siksi monin tavoin rapautumisen ja eroosion kuluttamaksi. Kvartsiitti on kuitenkin varsin kovaa materiaaliaa, ja sen ansioista lukuisten jääkausienkaan kulutus ei ole pyyhkinyt Simpsiötä olemattomiin. Simpsiö onkin niin sanottu jäännösvuori. Simpsiö kohoaa 132 metriä merenpinnan yläpuolelle ja 100 metriä yli ympäröivän lakeuden.


title: Simpsiö

text: Vuori-nimitys on Simpsiölle hieman mahtaileva. Paremmin Simpsiön maisemallista merkityksestä kertoo Samuli Paulaharjun kuvaus, jonka mukaan Simpsiön sininen köyry kohoaa kaukana lakeuden takana.


title: Simpsiö

text: Simpsiöllä on muun muassa näkötorni, josta avautuu näkymä muun muassa Lapuanjoelle, sekä viitoitettu luontopolku, jonka varrelta näkyy Etelä-Pohjanmaan suurin lehto. Lehdossa on monia Etelä-Pohjanmaan alueella epätavallisia kasvilajeja, kuten kalliokieloa, näsiää, lehtokuusamaa ja valkolehdokkia. Luontopolun opasteet ja rakenteet uusittiin täysin vuosien 2009 ja 2011 kesällä. Luonnossa liikkujalle on tarjolla myös maastopyöräreitti, kiintorastiverkosto sekä läntisen Suomen suurin monirinteinen laskettelukeskus. Jukolan viesti on kilpailtu alueella vuosina 1979 ja 2007.


title: Simpsiö

text: Simpsiöllä sijaitsee myös Lapuan radio- ja televisioasema. Aseman masto on 323 metriä korkea, joten se on Suomen kolmanneksi korkein radio- ja televisiomasto.


title: Simpsiö

text: Simpsiö on ollut merkittävä paikka lapualaisille jo useita vuosisatoja. Synkempää lukua sen historiassa edustaa rinteessa vielä 1700-luvulla käytössä ollut mestauspaikka, jonka vuoksi Simpsiötä pidettiin menneisyydessä pelottavanakin paikkana.


title: Simpsiö

text: Simpsiö-nimen alkuperä on jäänyt arvailujen varaan. Joidenkin tarinoiden mukaan Simpsiön huipulla olisi ollut järvi, jonka ruotsinkielisestä nimestä ”Simsjö” () olisi johdettu paikan suomenkielinen nimi. On myös arveltu, että vuorella mahdollisesti vieraillut piispa olisi nimennyt paikan Raamatun Simsonin mukaan. Kumpaakaan selitystä ei ole voitu varmentaa oikeaksi. Lapualaiset ovat joka tapauksessa tunteneet paikan aina Simpsiönä.


title: Simpsiö

text: Simpsiö esiintyy myös kansataruissa, joissa mielikuvitus sekoittuu tosiasioihin. Eräässä tarussa Töysän jättiläismiehen Tohnin kerrotaan kantaneen Simpsiöltä kauniiksi katsomansa suuren kiven Kyrön kirkon rakennustarpeiksi. Tavallisia miehiä tämän kiven kantoon olisi tarinan mukaan tarvittu kymmenen. On kuitenkin totta, että Simpsiön yli on kulkenut Töysästä alkanut ikivanha kirkkotie Kyrön kirkkoon. Polun sanotaan olleen olemassa jo 1300-luvulla.


title: Simpsiö

text: Eräs Simpsiön tarinoista kertoo vuoressa asuneista vahvoista vuorenpeikoista, jotka vaativat Simpsiön yli kulkevilta veroksi kiviröykkiöön heitettävän lantin; ne jotka lantin jättäisivät heittämättä, saisivat kokea pahoja asioita eikä paluuta olisi. Vuorenpeikkojen häätämiseksi paikalle oli kutsuttu piispa Hemming, joka onkin todellinen historiallinen henkilö. Piispan levähdyspaikaksi tiedetty paikka Simpsiöllä tunnetaan edelleen piispanpenkkinä. Varmaa todistetta piispan vierailusta Simpsiöllä ei ole.


title: Simpsiö

text: Simpsiön modernimpi kehitys kohti alkoi 1960-luvun jälkeen. Tuolloin Simpsiön maasto-olosuhteita alettiin käyttää yhä lisääntyvän vapaa-ajan liikunnan ja ulkoilun harrastuspaikkana. Murtomaahiihto, mäkihyppy, luistelu ja kesäiset liikuntamuodot löysivät Simpsiön alueelta omat suorituspaikkansa.


title: Simpsiö

text: Simpsiönvuori Oy:n nimellä kulkeva rinnehiihtokeskus näki päivänvalonsa vuonna 1984. 1990-luvun taitteessa laskettelijoita oli Simpsiöllä vuosittain parhaimmillaan jopa yli 100 000. Maaliskuussa vuonna 2004 rinnehiihtokeskukseen avattiin K-36-hyppyrimäki. Kesällä vuonna 2010 vanha hyppyrimäki purettiin ja tilalle rakennettiin uusi hyppyrimäki. Uusi HS-55-mäki vihittiin käyttöön helmikuussa vuonna 2011.


title: Simpsiö

text: Simpsiölle on syntynyt myös mökkikylä, jossa sijaitsee noin 40 pääasiassa vapaa-ajan asuntoa.


title: Kummitusjuna

text: Kummitusjuna on huvipuistolaite, jonka tarkoituksena on viihdyttää huvipuistokävijöitä pelottelemalla heitä erilaisilla keinoilla. Näitä ovat mm. valo- ja äänitehosteet, tekosavu ja erilaiset nuket ja hahmot, kuten mm. luurangot, kummitukset, zombit ja muut kauhuhahmot. Kummitusjunissa matkustetaan yleensä pimeässä tai hämärässä, mikä lisää pelottelukeinojen vaikutusta.


title: Kummitusjuna

text: Useimmat kummitusjunat soveltuvat sekä lapsille että aikuisille, mutta myös pelkästään aikuisille suunnattuja laitteita on olemassa. Aivan pienimmille lapsille kummitusjunat eivät yleensä ole suositeltavia. Kummitusjunissa ajetaan yksittäisillä vaunuilla. Vaunut liikkuvat usein hitaammin kuin normaaleissa vuoristoradoissa.


title: Kummitusjuna

text:
Suomessa kummitusjunia ovat muun muassa "Kyöpelinvuoren hotelli" Linnanmäellä , "Dark Ride" Suomen Tivolissa, "Kummitusjuna" Tykkimäellä, "Devil's Mine Hotel" PowerParkissa ja "Fresh blood bank" Tivoli Sariolassa.
Linnanmäen kummitusjuna uusittiin kokonaan vuodeksi 2013. Nokkakiven huvipuistoon lisättiin uusi kummitusjuna kesäksi 2013.


title: Ensi-ilta

text: Ensi-illaksi kutsutaan esimerkiksi näytelmän tai elokuvan ensimmäistä julkista esityskertaa.


title: Ensi-ilta

text: Oopperan, näytelmän tai vaikkapa sävellyksen ensimmäinen esitys historiassaan on nimeltään kantaesitys. Sen sijaan ensi-ilta on minkä tahansa tietyn ooppera-produktion, näytelmäsovituksen tai vastaavan ensimmäinen esitys. Esimerkiksi Joonas Kokkosen oopperalla "Viimeiset kiusaukset" on historiansa aikana ollut ainoastaan yksi ainoa kantaesitys, joka tapahtui vuonna 1975 Savonlinnan Oopperajuhlilla. Sen sijaan kaikilla "Viimeisten kiusausten" myöhemmillä produktioilla on omat ensi-iltansa. Konserttiohjelmiston kertaluonteisuuden vuoksi yksittäisillä sävellyksillä ei useinkaan ole ensi-iltaa.


title: Ensi-ilta

text: Kun muualla jo esitetty teos kantaesityksensä jälkeen esitetään ensimmäistä kertaa toisessa maassa, esimerkiksi Suomessa, voidaan puhua Suomen kansallisesta kantaesityksestä tai Suomen ensiesityksestä. Elokuvan yhteydessä puhutaan ensi-illan lisäksi myös maailmanensi-illasta, jos elokuvaa ei ole aiemmin esitetty missään muussa maassa. Usein varsinkin kaupallisten elokuvien ensi-illoissa on yleisönä elokuvan näyttelijäkaartia ja muita julkisuuden henkilöitä.


title: Gamma-aminovoihappo

text:
Gamma-aminovoihappo eli GABA (Gamma-aminobutyric acid) on tärkein aivojen ja muun keskushermoston hermosolujen toimintaa jarruttava välittäjäaine. GABA:n välittämä viesti on luonteeltaan inhibitorinen eli vaimentava tai lamaava: GABA
välittää hermosolulle käskyn vähentää toimintaa tai lopettaa toimintansa. Noin 40 % aivosoluista reagoi gamma-aminovoihapon inhibitoriseen vaikutukseen. Yksittäisissä neuroneissa GABAn vaikutus voi olla myös eksitoiva eli kiihdyttävä. Elimistön tärkein kiihottava välittäjäaine, GABA:n vastavaikuttaja, on glutamaatti.


title: Gamma-aminovoihappo

text: GABA:n nauttiminen lisää kasvuhormonin ja prolaktiinin synteesiä. GABA voi auttaa nukahtamisvaikeuksista kärsiviä ja parantaa unen laatua.


title: Gamma-aminovoihappo

text: GABA- eli gamma-aminovoihapporeseptoreita on kahta päätyyppiä; GABA ionikanavareseptori ja GABA G-proteiinikytkentäinen reseptori. GABA tunnetaan nykyään GABA-rho reseptorina. Myös reseptorien alatyyppejä tunnetaan.


title: Gamma-aminovoihappo

text: Monet rauhoittavat lääkeaineet kuten bentsodiatsepiinit ja barbituraatit lisäävät hermoston GABA-aktiivisuutta aiheuttaen hermoratojen toiminnan epäspesifiä, yleistynyttä hidastumista. Bentsodiatsepiiniryhmään kuuluvat lääkeaineet sitoutuvat bentsodiatsepiinireseptoreihin, GABA-reseptorin alatyyppiin aiheuttaen positiivisen allosteerisen modulaation johtaen kloridikavanan avautumistaajuuden kiihtymiseen. Barbituraatittien vaikutusmekanismi on hieman erilainen, ne pidentävät suoraan kloridikanavan aukioloaikaa sitoutumalla GABA β-aliyksikköön. Tässä on syy barbituraattien myrkyllisyyteen bentsodiatsepiineihin verrattuna yliannostustapauksissa. Näitä reseptoreita on sekä aivoissa että sisäelimissä.


title: Gamma-aminovoihappo

text: Bentsodiatsepiinit nostavat aivojen gamma-aminovoihappopitoisuutta, mikä aikaansaa keskushermoston toiminnan hidastumista tai osittaista lamautumista. Bentsodiatsepiineilla hoidetaan muun muassa unettomuutta, paniikkihäiriötä, epilepsiaa ja kroonisia särkyjä.


title: Gamma-aminovoihappo

text: Bentsodiatsepiinien pitkäaikaiskäyttö voi aiheuttaa masennusta, koska bentsodiatsepiinit vähentävät aivojen serotoniinipitoisuutta. Bentsodiatsepiinit vähentävät myös aivojen muiden välittäjäaineiden kuten dopamiinin ja noradrenaliinin tuotantoa.


title: Gamma-aminovoihappo

text: Myös monet epilepsialääkkeet (esimerkiksi valproaatti, vigabatriini, gabapentiini ja topiramaatti) tehostavat elimistön oman GABA:n vaikutusta.


title: Gamma-aminovoihappo

text: Baklofeeni (Baclon, Baclopar, Lioresal) on GABA-agonisti eli se jäljittelee GABA:n vaikutusta elimistössä ja sitoutuu GABA-reseptoreihin. Baklofeenia käytetään yleisimmin keskushermoston toiminnan aiheuttaman liiallisen lihasjänteyden ja spasmien hoidossa. Sairauksia, joissa baklofeenia yleisesti käytetään, ovat muun muassa MS-tauti ja selkäydinvammat. Baklofeenista voi olla apua dystoniaan.


title: Gamma-aminovoihappo

text: GABA:n puute voi aiheuttaa ahdistuneisuutta, masentuneisuutta ja epileptisiä kohtauksia.


title: Gamma-aminovoihappo

text: Gamma-aminovoihappoa syntetisoidaan elimistössä glutamiinihaposta L-glutamiinihappodekarboksylaasi entsyymin ja pyridoksaalifosfaatti kofaktorin avulla. Tämä niin sanottu GABA shuntti muuntaa pääasiallisen eksitoivan hermoston välittäjäaineen glutamaatin, pääasialliseksi inhibitoivaksi välittäjäaineeksi gamma-aminovoihapoksi. Gamma-aminovoihappo itsessään ei kykene läpäisemään veri-aivoestettä.


title: Gamma-aminovoihappo

text: GABA transaminaasi entsyymi katalysoi gamma-aminovoihapon ja 2-oksoglutaraatin muuntumista sukkiinisemialdehydiksi ja glutamaatiksi. Sukkiinisemialdehydin taas hapettaa sukkiinihapoksi sukkiinisemialdehydi dehydrogenaasientsyymi, ja sen jälkeen se on käypä energianlähde sitruunahappokierrossa.


title: Operaatio Stella Polaris

text: Operaatio Stella Polaris (latinaa, suomeksi: "Pohjantähti") oli operaatio, jossa pyrittiin turvaamaan Suomen puolustusvoimien tiedustelutoiminnan edellytyksiä, jos Neuvostoliitto miehittäisi Suomen jatkosodan päätyttyä aselepoon syksyllä 1944. Tiedusteluvälineistöä, tiedusteluosaston henkilöstöä perheineen ja arkistoja siirrettiin operaatiossa Ruotsiin. Ruotsiin luotujen varastojen tarkoitus oli suojata tiedustelutiedot ja tukea mahdollista sissisotaa Suomessa. Operaatioon osallistuneita on myöhemmin kutsuttu "stellisteiksi".


title: Operaatio Stella Polaris

text: Vaikka Suomea ei olisi miehitetty, olisi tiedusteluosaston arkiston tietojen joutuminen ”punaisen Valpon” ulottuville, ja edelleen Neuvostoliittoon, aiheuttanut hankaluuksia arkiston tiedoissa mainituille tiedusteluosaston avustajille. Stella Polariksen johtoon kuulunut eversti Reino Hallamaa on nimittänyt tätä humanitaariseksi näkökulmaksi operaatioon.


title: Operaatio Stella Polaris

text:
Operaation suunnittelu on Erkki Palen mukaan todennäköisesti aloitettu maaliskuun 1944 tienoilla. Aikaisempi ajankohta olisi vaikuttanut tiedusteluosaston toimintojen hajasijoituspäätökseen helmikuussa 1944.
Stella Polaris -suunnitelman keskeisiä arkkitehteja olivat Aladar Paasonen ja Reino Hallamaa. Hallamaan alustava Ruotsin-kontakti oli hänen vanha ystävänsä Försvarets radioanstalt -radiotiedustelupalvelun (FRA) salasanomien avauspäällikkö Åke Rossby, joka esitti hänelle ajatuksen Hallamaan organisaation turvaamisesta, jos sota päättyisi Neuvostoliiton voittoon.
Myöhemmin operaatioon kytkeytyivät Ruotsissa puolustusesikunnan päällikkö Carl August Ehrensvärd ja FRA:n päällikkö komentaja Torgil Thoren. Ehrensvärd on Palen (1994, 40) mukaan ilmaissut yksin kantaneensa operaation vastuuta Ruotsissa. Operaation yhteyshenkilöitä olivat Suomen puolelta luutnantti Veikko Snellman (myöhempi Virkkunen) ja Ruotsin puolelta kapteeni Stig Axelson.
Erkki Pale sai tietää suunnitelmasta Hallamaalta 19. toukokuuta 1944. Kuukautta myöhemmin, 25. kesäkuuta, Hallamaa selosti suunnitelmaa Mikkelissä. Tässä välissä Neuvostoliiton suurhyökkäys oli alkanut 10. kesäkuuta. Mahdollisen Ruotsiin siirtymisen helpottamiseksi alettiin valmistella operaation piirissä olevien yksiköiden siirtoja kauemmas selustaan ja merikuljetusten lähtöpaikoille. Esimerkiksi diplomaattikuuntelua hoitava 5./PM RadP siirrettiin Kauniaisista Uuteenkaupunkiin 7. heinäkuuta.


title: Operaatio Stella Polaris

text: Operaation käynnisti lopullisesti tiedon saaminen rauhanehdoista päämajaan 14. syyskuuta. Hallamaa kysyi Paasoselta operaation tilanteesta. Paasonen vastasi: ”Antaa mennä!” 17. syyskuuta Ruotsin puolustusesikunnan päällikkö Ehrensvärd ilmoitti, että aiemman kannan vastaisesti myös henkilöitä sai tulla "pieniä ryhmiä".


title: Operaatio Stella Polaris

text: Merimatka Ruotsiin alkoi 22. syyskuuta 1944 Nämpnäsissä läheltä Närpiötä sijaitsevasta Österfjärdin satamasta laivoilla S/S Maininki (kuljetuksen johtaja Lauri Pöyhönen, 10-14 henkilöä) , S/S Osmo (Erkki Pale, 240 henkilöä) ja S/S Georg (Rolf Laurén, 240 henkilöä) sekä Uudenkaupungin satamasta S/S Lokki -laivalla (Ragnvald Lautkari, 250 henkilöä). Kolme ensinmainittua alusta suuntasi Härnösandiin ja S/S Lokki Gävleen.


title: Operaatio Stella Polaris

text: Lähtijöitä oli Palen mukaan noin 750 henkilöä. Laivoihin pakattiin satoja laatikoita, joissa oli teknisiä laitteita ja arkistomateriaaleja. Lisäksi tulivat matkustajien tavarat. Operaatiosta tietoinen rajavartioaseman päällikkö ilmoitti esimiehilleen laivojen lastina olevan sairaalatarvikkeita. Radiotiedustelun autoja ei voitu kuljettaa laivoilla, vaan ne ajettiin Ruotsiin Tornion kautta.


title: Operaatio Stella Polaris

text: Ruotsin puolella stellistien tilannetta selvittelivät sekä radiotiedustelun sotilaat että maahantuloviranomaiset, joilla oli hankala tehtävä, sillä suomalaisilla ei ollut vaadittuja matkustusasiakirjoja (tuolloin Ruotsiin vaadittiin suomalaisilta myös viisumi). Myös hankkeen yhteyshenkilöitä Ruotsissa oli vaihtunut. Lopulta suomalaiset pääsivät maihin ilman tullitarkastusta ulkoministeri Christian Güntherin poikkeusluvalla.


title: Operaatio Stella Polaris

text: Laivoja vastaan tuli muun muassa FRA:n toimistopäällikkö Sven von Porat. Hän kysyi suomalaisilta tunnussanaa. Nämä vastasivat: "Stella Polaris".


title: Operaatio Stella Polaris

text: Ruotsiin sotilaina saapuneet stellistit internoitiin karanteeniin kahdeksi viikoksi ja muita käsiteltiin pakolaisina. Vastaanottajat olivat varautuneet operaation muutamaan kymmeneen johtohenkilöön, nyt saapuneita oli 750. Gävlessä perustettiin tilapäinen pakolaisleiri teknilliseen korkeakouluun. Härnösandissa stellistejä oli majoitettuina useassa paikassa, kuten Missionskyrkan Härnösand -kirkon tiloissa.,


title: Operaatio Stella Polaris

text: Stellistien yhteyshenkilönä ruotsalaisiin päin toimi erityisesti kapteeni Erkki Pale, joka oli matkalla vastannut S/S Osmolla matkustaneista. Omasta keskuudestaan stellistit organisoivat toimikunnan, johon kuului yksi edustaja kustakin majoituspaikasta. Toimikunnan tehtävänä oli pitää yhteyttä ja vaihtaa tietoja rivistellistien ja Palen välillä. Näin löytyi jonkinlainen purkautumiskanava kehittyvälle tyytymättömyydelle.


title: Operaatio Stella Polaris

text: Stella Polaris -operaation tarkoitus oli mahdollistaa tiedustelutoiminnan jatkaminen Ruotsista käsin. Hallamaa oli asiassa aktiivinen ja toiveikas vielä syyskuun loppupuolella 1944. Tämä osoittautui kuitenkin mahdottomaksi, Ruotsin puolueettomuutta ei saisi vaarantaa. Tämän Carl Ehrensvärd ilmoitti Hallamaalle 30. syyskuuta.


title: Operaatio Stella Polaris

text: Ruotsin tiedustelupalvelu sen sijaan oli kiinnostunut suomalaisten osaamisesta. Torgil Thorén ilmoitti lokakuussa 1944 FRA:n olevan halukas ottamaan palvelukseensa 20 stellistien ”parasta spesialistia” kuuntelutoiminnan eri alueilta. Valituissa oli muun muassa eri kielten ”avaajia”, kuuntelijoita, liikennetutkijoita ja analyytikoita sekä kuuntelun organisaattoreita. Monet värvätyistä ottivat ennen pitkää Ruotsin kansalaisuuden.


title: Operaatio Stella Polaris

text: Suurelle osalle stellisteistä ei siis löytynyt tiedustelutyötä. Miehet hankkivat myöhemmin toimeentuloa muun muassa metsätöissä. Näin teki esimerkiksi kuuntelijana toiminut Einari Hänninen. Naiset saivat ensimmäisiä töitä siivoojina ja muissa kotitöissä ruotsalaisperheissä jo ensimmäisinä pakolaispäivinään.


title: Operaatio Stella Polaris

text: Oma lukunsa oli Kyynel-radioiden valmistus ruotsalaisten tilauksesta. Siitä vastasi Ragnvald Lautkari. Hän ja Hallamaa olivat jo Suomesta käsin solmineet sopimuksen sadan radion kaupasta hintaan 700 kruunua kappaleelta ja 25 ensimmäistä oli toimitettu Suomesta. Loppujen radioiden kokoamista varten Lautkari vuokrasi vuoden 1945 alussa työtilan Lidingöstä ja otti sinne töihin seitsemän Kyynelen tekniikkaan perehtynyttä stellistiä. Valpo syytti myöhemmin Lautkaria radioiden tekemisestä puolustusvoimain kalustosta ja myymisestä omaan lukuunsa. Pale kutsuu toimintaa ”Lautkarin verstaaksi”.


title: Operaatio Stella Polaris

text:
Puolustusministeri Rudolf Waldén antoi lokakuussa 1944 määräyksen purkaa Stella Polaris.
Paluuseen halukkaita stellistejä ja heidän perheitään alettiin palauttaa Suomeen. Tukholmaan ja Haaparantaan järjestettiin paluuta varten avustajat. Ensimmäinen ryhmä lähti Härnösandista 18. lokakuuta 1944.
Myös osa kalustosta palautettiin Suomeen, jossa oli meneillään Lapin sota saksalaisia vastaan.Asiakirjojen palauttamista sekä vaadittiin että vastustettiin useilla tahoilla. Niiden käsittely jatkui Tukholmassa hotelli Astonin kellarissa.


title: Operaatio Stella Polaris

text: Operaation purkamiseen liittyen kenraaliluutnantti Harald Öhquist ja insinöörieversti Runar Bäckström neuvottelivat kenraalimajuri Ehrensvärdin kanssa teknisen kaluston myynnistä ja salakirjoitusmateriaalin tosiasiallisesta lahjoittamisesta Ruotsille. Myyjänä oli ”Suomen Puolustusvoimien Päämaja” ja ostajana ”Kuninkaallisen Armeijahallinnon Vaateosasto”. Kokonaisuus käsitti yksilöidyn luettelon radiokalustoa sekä Stella Polaris -arkiston tiettyjä osia. Yhteensä kauppahinta 250 000 kruunua. Erkki Palen mukaan kaupan päälinjat oli jo sovittu ja hänen tehtäväkseen jäi neuvotella yksityiskohdista.


title: Operaatio Stella Polaris

text: Ruotsiin tuodut 350 aineistolaatikkoa varastoitiin ensin Härnösandissa ilmeisesti rannikkopuolustuksen kalliosuojaan. Sieltä ne siirrettiin lokakuussa 1944 Tukholmaan hotelli Astonista vuokrattuun Gillessaleniin. Marraskuussa saatiin aikaan sopimus aineiston säilyttämisestä. Materiaalin tallettivat suomalaisten toimeksiantajien Rudolf Waldenin, Harald Öhquistin ja eversti Bäckströmin valtuuttamina sotilasasiamies Hans Olof von Essen ja Erkki Pale. Sen säilyttämisestä ottivat vastuun ruotsalaisina toimeksisaajina hovitallimestari kreivi Carl Bonde ja tehtailija Svante Påhlson.


title: Operaatio Stella Polaris

text: Aineistoa alettiin inventoida ja poistaa siitä kaksoiskappaleita marraskuussa 1944 sekä mikrofilmata säilytettyä osaa tammi- helmikuussa 1945. Kuvaus tuotti 900–950 metriä filmiä ja käsitti noin 34 000 sivua.Mikrofilmit kehitettiin Suomessa ja palautettiin takaisin Ruotsiin.


title: Operaatio Stella Polaris

text: Ruotsissa filmit katosivat ja niiden aineistoa on myöhemmin löydetty esimerkiksi Yhdysvalloista NSA:n ”historiallisesta salakirjoituskokoelmasta” (Historical Cryptographic Collection). Lauri Lehtonen tiivistää filmien kohtalon: ”Radiotiedustelun asiakirjat pääosin mikrofilmattiin Tukholmassa ja myytiin sen jälkeen eri vaiheissa Ruotsin, Yhdysvaltain, Ison-Britannian ja Japanin tiedusteluedustajille Tukholmassa, ainakin osittain sama materiaali kopioina useille ostajille. Varoja käytettiin Tukholmassa asioita hoitavan suomalaishenkilöstön ylläpitoon.”


title: Operaatio Stella Polaris

text: Suomeen palanneista stellisteistä 33 joutui valtiollisen poliisin kuulusteluihin operaation johdosta. Syytteitä heitä vastaan ei koskaan nostettu, koska eduskunnan perustuslakivaliokunta totesi heidän toimineen esimiestensä eli Aladar Paasosen ja Reino Hallamaan käskystä. Nämä taas poistuivat maasta kevään 1945 aikana saatuaan vihjeen korkeimmalta taholta, ylipäällikkö Mannerheimilta.


title: Operaatio Stella Polaris

text: Operaatio Stella Polarikseen liittyy huhu kadonneista miljoonista. Reino Hallamaa ja Björn Kontiopää, Suomen silloinen sotilasasiamies Tukholmassa, pitivät huhua käytännössä jopa mahdottomana tarkan kirjanpidon takia.


title: Operaatio Stella Polaris

text: Stella Polariksen muistokivi sijaitsee laivojen lähtöpaikalla Närpiön Nämpnäsissä. Kivessä on laatta, jossa lukee: ”Stella Polaris här i sept 1944 'Frihet är det bästa ting som sökas kan all världen kring.”


title: Operaatio Stella Polaris

text: Historiskaföreningen Stella Polaris rf – Historiallisyhdistys Stella Polaris ry on Maanpuolustuskiltojen liiton jäsenyhdistys.


title: Enterprise (avaruussukkula)

text: Avaruussukkula Enterprise (NASA:n tunnus OV-101) on ensimmäinen NASAn avaruussukkula, joka ei kuitenkaan käynyt avaruudessa.


title: Enterprise (avaruussukkula)

text: Enterprise rakennettiin ainoastaan testikäyttöön ja siitä puuttui päämoottori ja toimiva lämpökilpi, eikä se olisi täten kyennyt avaruuslentoon. Sukkula valmistui 17. syyskuuta 1976. Se suoritti kuitenkin muutamia ilmakehälentoja 1970-luvun lopulla.


title: Enterprise (avaruussukkula)

text: Enterprise toimi avaruusukkuloiden perusmallina. Sitä suunniteltiin muunneltavan avaruuslentoihin soveltuvaksi malliksi, mutta tätä muutosta ei toteutettu sen kalleuden vuoksi. Sen sijaan testialus STA-099 (Challenger) muokattiin lentokelpoiseksi.


title: Enterprise (avaruussukkula)

text: Enterprise sijoitettiin kesäkuussa 2012 Intrepidin avaruus-, ilmailu- ja merimuseoon New Yorkissa.


title: Enterprise (avaruussukkula)

text: Enterprise on nimetty Star Trekin USS Enterprisen mukaan.


title: Kysynnän hintajousto

text: Kysynnän hintajousto () on taloustieteessä käytetty suure, jolla mitataan tuotteen kysynnän joustoa eli suhteellista muutosta sen suhteellisen hinnan muuttuessa.


title: Kysynnän hintajousto

text: Hintajousto lasketaan kaavalla:


title: Kysynnän hintajousto

text: Jos hyödykkeen X hinta nousee 10 % ja sen seurauksena hyödykkeen kysyntä laskee 20 %, on hintajousto silloin:


title: Kysynnän hintajousto

text: Koska hintajousto on kaikille normaalihyödykkeille negatiivinen, eli hinnan noustessa kysyntä laskee, käytetään taloustieteellisessä kirjallisuudessa usein hintajouston itseisarvoa, sillä mielenkiinnon kohteena on yleensä nimenomaan jouston suuruus.


title: Kysynnän hintajousto

text: Jouston itseisarvot luokitellaan seuraavasti:


title: Kysynnän hintajousto

text: Vaikka valtaosa hyödykkeistä on normaalihyödykkeitä, taloustieteessä tunnetaan niin sanottu Giffenin hyödyke ja Veblenin hyödyke, joiden hintajoustot ovat positiivisia, eli näiden hyödykkeiden kysyntä lisääntyy niiden hinnan noustessa. Positiivinen hintajousto on kuitenkin käytännössä hyvin harvinaista ja taloushistoriassa tunnetaan vain muutamia tapauksia, joissa sitä on esiintynyt.


title: Kysynnän hintajousto

text: Työn kysynnän hintajousto eli palkkajousto on Suomessa pitkällä aikavälillä -0,4. Tämä tarkoittaa, että jonkin yrityksen tai alan minimipalkkojen nousu yhden prosentin verran vähentää sen yrityksen tai alan työllisyyttä keskimäärin 0,4 prosenttia.


title: Pálinka

text: Pálinka [pa:-] (unkariksi "pálinka", romaniaksi "palincă") on perinteinen viina, jota valmistetaan Unkarissa ja Transilvanian alueella Romaniassa.


title: Pálinka

text: Pálinka valmistetaan yleensä luumuista ("szilvórium", "szilvapálinka"), omenoista ("almapálinka"), päärynöistä ("körtepálinka" tai "vilmos körtepálinka" ["vilmos" = williamsinpäärynä]), aprikooseista ("barackpálinka") tai kirsikoista ("cseresznyepálinka") ja tislataan kahdesti. Alkoholia pálinkassa on yleensä 50–70 prosenttia. Miedompaa noin 40-prosenttista juomaa kutsutaan Romaniassa nimellä ţuică. Kaikkein vahvimpia pálinkoja kutsutaan Unkarissa nimellä "kerítés-szaggató" (”aidanrepijä”, viittaa kuvainnollisesti humalaisen tasapainon menetykseen).


title: Pálinka

text: Vuonna 2004 Unkari sai (yhdessä neljän Itävallan maakunnan kanssa) EU:lta oikeuden käyttää nimeä pálinka tavaramerkkinä hedelmistä tislatuille viinoille, ja Romania sai samaisen oikeuden nimelle palincă.


title: Igor Smirnov

text: Igor Nikolajevitš Smirnov (, s. 23. lokakuuta 1941 Petropavlovsk-Kamtšatski, Venäjän SFNT, Neuvostoliitto nykyään Venäjä) on kansainvälisesti tunnustamattoman Transnistrian entinen presidentti. Kuudetta kautta tavoitellut Smirnov hävisi joulukuussa 2011 järjestetyt vaalit joutuen luovuttamaan presidentin tehtävät Jevgeni Ševtšukille 30. joulukuuta 2011.


title: Igor Smirnov

text: Smirnov on entinen kommunisti, joka oli mukana monissa paikallisneuvostoissa Transnistrian ollessa osa Moldavian sosialistista neuvostotasavaltaa. Hän johti 1989 työläisten neuvostoa (OSTK), joka vastusti romanialaisnationalisteja ja etenkin yrityksiä asettaa moldovan kieli (romania) Moldavian ainoaksi viralliseksi kieleksi.


title: Igor Smirnov

text: Myöhemmin Smirnov valittiin alueen korkeimman neuvoston puheenjohtajaksi paikallista kommunistipuolueen vastaan ja tässä asemassa hän julisti Transnistrian moldovalaisen tasavallan itsenäiseksi valtioksi 2. syyskuuta 1990. Alun perin alue oli Moldovalainen Transnistrian sosialistinen neuvostotasavalta. Myöhemmin hän julisti itsensä tasavallan presidentiksi noin kuukausi ennen Neuvostoliiton hajoamista. Transnistrian ja keskushallituksen välillä käytiin lyhyt aseellinen konflikti.


title: Igor Smirnov

text: Transnistriassa on Neuvostoliiton hajoamisen jälkeen järjestetty viidet presidentinvaalit (1991, 1996, 2001, 2006 ja 2011), eikä yksiäkään vaalien tuloksia ole mikään muu maa Transnistrian itsensä lisäksi tunnustanut. Neljät ensimmäiset vaalit Smirnov voitti suurella äänten enemmistöllä, mutta vaaleja on pidetty monin paikoin epädemokraattisina. Vuoden 2001 vaaleissa Smirnovin kerrotaan saaneen noin 81,9 prosenttia äänistä, kun kaksi oppositioehdokasta saivat kumpikin alle 5 prosenttia. 11. joulukuuta 2011 järjestetyissä vaaleissa Smirnov kuitenkin tuli yllättäen kolmanneksi eikä siten päässyt edes toiselle kierrokselle, jolla olivat vastakkain kaksi ensimmäisellä kierroksella eniten ääniä saanutta ehdokasta, Jevgeni Ševtšuk ja Anatoli Kaminski. Uudeksi presidentiksi valittiin 25. joulukuuta pidetyn toisen kierroksen ylivoimaisesti voittanut Ševtšuk.


title: Igor Smirnov

text: Transnistrian poliittisesta tilanteesta ei alueen diplomaattisen eristyneisyyden seurauksena ole laajalti julkista tietoa. Vuonna 2003 Yhdysvaltain ulkoministeriön julkaisemassa raportissa alueen ihmisoikeustilanteessa kerrottiin ettei "kansalaisilla" ole suurtakaan mahdollisuutta vaikuttaa entiteetin hallintoon.


title: Igor Smirnov

text: Smirnovin kerrotaan olevan varsin vaatimaton ja ajavan omalla Škodallaan ilman henkivartijoita.


title: Beira

text: Beira on kaupunki Mosambikissa. Vuonna 2007 Beirassa oli noin 436 000 asukasta. Se on Mosambikin neljänneksi suurin kaupunki. Kaupunki sijaitsee Koillis-Mosambikissa Sofalan provinssissa. Beiran satama toimii tärkeänä porttina sisämaahan sekä Zimbabween, Sambiaan ja Malawiin.


title: Beira

text: Vuonna 2000 kaupunki kärsi pahoin tulvista. Mosambikin sisällissodan aikana Beira oli Renamo-vastarintaliikkeen keskus. MGM-puolueen johtaja ja perustaja Daviz Simango valittiin vuonna 2003 Beiran pormestariksi.


title: Alef

text: Alef on heprealaisen, foinikialaisen ja aramealaisen kirjaimiston ensimmäinen kirjain. Se on kreikkalaisen alfan ja latinalaisen A:n edeltäjä. Kirjaimen nimi tulee härkää tarkoittavasta sanasta ja sen symboli on yksinkertaistunut kuva härän päästä.


title: Alef

text: Heprean kirjoitusjärjestelmässä alef on niin kutsuttu vaiti oleva kirjain, oikeammin glottaaliklusiili (foneettisessa merkinnässä /ʔ/). Se voidaan muuttaa kuuluvaksi erilaisilla vokaalimerkeillä. Kreikkalaiseen ja latinalaiseen kirjaimistoon periytyessään alefista tuli vokaalin merkki. Alef on yksi niistä viidestä heprean kirjaimesta, jotka eivät voi kahdentua eli joiden sisässä ei voi olla dageš-pistettä. Alef translitteroidaan usein merkillä ʾ. Se on myös yksi niistä heprean kirjaimista, joita toisinaan käytetään pitkän vokaalin merkitsemiseen (ns. "mater lectionis").


title: Alef

text: Alef on myös heprean kielen totuutta merkitsevän sanan "emet" (אמת) ensimmäinen kirjain. Juutalaisessa mytologiassa golem herätettiin henkiin kaivertamalla sen otsaan alef-kirjain. Heprealaisessa numerojärjestelmässä alefilla on lukuarvo yksi.


title: Alef

text: Esimerkkejä:


title: Theodor Mommsen

text: Theodor Mommsen (30. marraskuuta 1817 Garding – 1. marraskuuta 1903 Charlottenburg) oli saksalainen historioitsija ja tietokirjailija, joka sai Nobelin kirjallisuuspalkinnon vuonna 1902. Hänen tunnetuin teoksensa on kolmiosainen "Römische Geschichte" (”Rooman historia”). Tietokirjailijana Mommsen on harvinaisuus kirjallisuuden Nobelilla palkittujen joukossa.


title: Theodor Mommsen

text: Mommsenin pyrkimyksenä oli kerätä "Corpus inscriptionum Latinarum" -kokoelmaan kaikki tallella olevat latinankieliset piirtokirjoitukset.


title: Theodor Mommsen

text: Mommsen opiskeli Kielin yliopistossa kieli- ja oikeustiedettä. Hän valmistui vuonna 1843 ja hänestä tuli Leipzigin yliopiston professori vuonna 1848. Sieltä hänet syrjäytettiin poliittisen aktivisuuden vuoksi. Lopulta Mommsen päätyi Berliiniin. Mommsen oli hyvin tuottelias kirjoittaja – hänen bibliografiassaan on yli tuhat nimekettä.


title: Theodor Mommsen

text: Vuoden 1902 Nobel-palkinnon yhteydessä mainittiin myös Leo Tolstoin nimi, mutta häntä pidettiin liian radikaalina. Tolstoi kuoli 1910 saamatta koskaan tätä arvostettua palkintoa.


title: Pekka Kuorikoski

text: Pekka Kuorikoski on suomalainen pianisti, laulaja ja studiomuusikko. Hän on tehnyt useita levytyksiä kosketinsoittajana ja taustalaulajana ja toiminut kosketinsoittajana mm. Kirkan, Kari Tapion ja Paula Koivuniemen orkestereissa.


title: Pekka Kuorikoski

text: Kuorikoski on laulanut esim. Digimon Adventuren tunnarin (Tuotantotalo Wernen dubbauksessa), Disneyn elokuvissa, mm. "Leijonakuningas 2", laulussa "He lives in you" (hän sussa on), "Tarzan" sekä "Karhuveljeni Koda". Tarzanissa Kuorikoski lauloi lähes kaikki elokuvan laulut. Aarreplaneetassa hän taas ääninäytteli sivurooleja. Näiden lisäksi Kuorikoski on esittänyt tunnuslauluja eri animaatioissa. Hän on myös ääninäytellyt elokuvassa "Kaunotar ja Kulkuri II – Pepin seikkailut" Kulkuria, sekä Topi ja Tessu 2:ssa Pösöä.


title: Edgar Wallace

text: Richard Horatio Edgar Wallace (1. huhtikuuta 1875 – 10. helmikuuta 1932) oli hyvin tuottelias brittiläinen jännityskirjailija, lehtimies ja näytelmäkirjailija, joka kirjoitti 175 romaania, 24 näytelmää ja laskemattoman määrän artikkeleita sanoma- ja aikakauslehtiin.


title: Edgar Wallace

text: Hänen romaaneistaan on tehty yli 160 elokuvaa.


title: Edgar Wallace

text: Hän syntyi todennäköisesti Lontoossa, jossa kalakauppias löysi yhdeksän päivän ikäisen hylätyn poikavauvan Billingsgatessa. Kauppias kasvatti löytölapsen omana poikanaan.


title: Edgar Wallace

text: Hän aloitti uransa Daily Mailin sotakirjeenvaihtajana buurisodassa, jonka jälkeen hän alkoi kirjoittaa rikos- ja jännitysromaaneja nopeaan tahtiin. Hänen kerrotaan sanelleen romaanejaan siinä samalla jopa silloin, kun hänellä oli viikonloppuvieraita.


title: Edgar Wallace

text: Sekä hänen poikansa Bryan Edgar Wallace että tyttärensä Penelope Wallace olivat myös jännityskirjailijoita.


title: Edgar Wallace

text: Suomessa Wallace muistetaan erityisesti ”Sandi”-kirjoistaan. Niiden asenne on nykylukijan näkökulmasta rasistinen ja valkoisen miehen ylivaltaa ihannoiva. Rudyard Kiplingin perua oleva ”valkoisen miehen taakka” on Sandin kannettavana, kun hän pitää ruokokepillään ja konekiväärillä kurissa lapsellisia afrikkalaisia. Näissä kirjoissa otettiin selvästi eroa aikaisempaa romanttiseen käsitykseen Afrikasta, joka oli vallalla vaikkapa H. Rider Haggardin romaaneissa. Sandi-kirjat ovat kuin hilpeällä satiirilla sävytettyjä versioita Joseph Conradin "Pimeyden sydämestä".


title: Edgar Wallace

text: Edgar Wallace oli suosittu myös Saksassa ja hänen kirjojensa väitettiin olleen Bertolt Brechtin mielilukemista.


title: Edgar Wallace

text: Televisiossa esitettiin 1970-luvulla suosittua televisiosarjaa "Herra Reederin tuumat", joka perustui kirjaan "Herra Reederin rikollinen mieli".


title: Edgar Wallace

text: Wallace kuoli Hollywoodissa keuhkokuumeeseen. Hänellä oli tuolloin työn alla "King Kongin" käsikirjoitus. Hänen hautapaikkansa sijaitsee Englannissa Little Marlow’n paikkakunnalla.